Sarawak, penerima vaksin Covid-19 tertinggi

KUCHING: Sarawak merupakan antara lima negeri dan wilayah di Malaysia yang setakat ini telah menerima bekalan vaksin Covid-19 tertinggi di bawah Program Imunisasi Covid-19 Nasional (PICK).

Menteri Pelancongan, Kesenian dan Kebudayaan, Datuk Abdul Karim Rahman Hamzah berkata, Sarawak telah menerima sebanyak 697,736 dos daripada keseluruhan 5,955,092 dos vaksin yang telah diedar di seluruh Malaysia.

“Kita turut mengalu-alukan pengumuman yang dibuat oleh Menteri Penyelaras Program PICK, Khairy Jamaluddin, yang bercakap di sidang media Pasukan Petugas Imunisasi Covid-19 (CITF) baru-baru ini bahawa pengedaran vaksin tertinggi di Malaysia adalah di Wilayah Persekutuan Kuala Lumpur dan Putrajaya dengan 902,690 dos.

“Selain itu, Selangor menerima 898,230 dos, Sarawak 697,736 dos, Johor 547,280 dos, dan Sabah 503,590 dos,” katanya dalam satu catatan di laman Facebooknya semalam.

Mengulas lanjut, Abdul Karim berkata, sebelum ini Khairy juga menyatakan bahawa setakat ini, pendaftaran untuk Tahap 2 dalam PICK telah mencapai sejumlah 4,531,790 individu, di mana 2,458,432 adalah warga emas sementara jumlah mereka yang telah menerima tarikh temu janji mereka adalah 2,437,168 individu.

Menurutnya, kadar vaksinasi keseluruhan negara terus meningkat di mana ianya mencatatkan kadar 100,000 dan lebih dos sehari. Pada puratanya, jumlah dos yang telah diberi pada minggu lalu (dari 7 hingga 13 Jun), ialah 130,842 dos sehari.

“Perkara ini menggembirakan kita semua kerana terdapat jumlah peningkatan berbanding 94,481 dos sehari pada minggu sebelumnya dengan jumlah dos vaksin yang diberikan setakat ini adalah sejumlah 4,490,270,” jelasnya.

Sementara itu, Timbalan Ketua Menteri Sarawak, Datuk Amar Douglas Uggah Embas telah menyebut kepada rakan-rakan media tempatan bahawa Kerajaan Sarawak hanya akan membenarkan pendekatan ‘suntik dahulu dan daftar kemudian’ dalam program vaksinasi Covid-19 sedia ada untuk penduduk di kawasan luar bandar.

“Ini kerana pendekatan ini adalah untuk memudahkan penduduk luar bandar kita terutama di rumah panjang dan kampung kampung untuk mendaftarkan diri setelah mendapat vaksinasi. Pihak Jabatan Perubatan Negeri Sarawak pula akan menasihati mereka untuk berkumpul di pusat kesihatan atau sekolah strategik untuk proses vaksinasi,” katanya.

Oleh JEAKQLEYN YACHO

See author's posts


CONTOHI ESTONIA, KOREA SELATAN

KUCHING: Sarawak harus melihat kejayaan yang dicapai oleh Estonia dan Korea Selatan sebagai landasan di dalam usaha untuk mencapai status negara maju menjelang 2030.

Ketua Menteri Datuk Patinggi Abang Johari Tun Openg berkata, Enstonia telah menerima digitalisasi dan diakui sebagai masyarakat digital yang maju, manakala Korea Selatan berkembang pesat dengan mengikuti pendekatan strategi dalam pendidikan, sains dan teknologi, inovasi dan ekonomi berasaskan pengetahuan.

“Sarawak adalah satu-satunya kerajaan yang memberi penekanan kepada penggunaan teknologi dalam perkhidmatan untuk merapatkan jaringan di antara rakyat dengan kerajaan.

“Jika Enstonia sebuah negara kecil di Eropah telah berjaya saya rasa Sarawak juga boleh berjaya di rantau ini.

“Korea Selatan adalah negara yang telah berjaya. Pada suatu ketika dahulu Korea Selatan berada di belakang Malaysia namun kini Korea Selatan jauh ke hadapan dan tidak mempunyai sumber alam tetapi mempunyai rakyat yang berinovasi dan budaya teknologi tinggi.

“Sarawak mempunyai satu kelebihan iaitu kita dapat mengikuti Enstonia melalui aplikasi teknologi dan kita juga dapat mengikuti Korea Selatan dengan kualiti rakyatnya. Sekiranya digabungkan kedua-duanya, saya yakin Sarawak mampu mencapai negeri maju menjelang 2030,” katanya.

Beliau berkata demikian pada Majlis Anugerah Konvensyen Inovasi Perkhidmatan Awam Sarawak (SCSICA) 2020 di Pusat Konvensyen Borneo Kuching di sini, semalam.

Mengulas lanjut, Abang Johari menzahirkan rasa bangga di atas kejayaan yang dicapai oleh Perkhidmatan Awam Sarawak (SCS) dalam memiliki platform dan ekosistem inovasi dan kreativiti yang mantap dan telah mendapat pengiktirafan antarabangsa di peringkat Komanwel.

“Ekosistem ini dibentuk untuk memastikan kelangsungan kecemerlangan dalam penyampaian perkhidmatan di semua peringkat Perkhidmatan Awam Sarawak dari pengurusan atasan hingga kumpulan sokongan di peringkat dasar untuk menangani pelbagai peringkat masalah dan cabaran.

“Saya juga mendapat tahu bahawa terdapat 649 inisiatif inovasi Kumpulan Inovatif dan Kreatif (KIK) yang telah di perkenalkan oleh kumpulan ICC ini dan terdapat 16 inisiatif inovasi yang diiktiraf dan dianugerahkan di peringkat antarabangsa di Konvensyen Antarabangsa Kumpulan Kawalan Kualiti (ICQCC).

“Saya bangga bahawa penyelesaian inovasi KIK ini telah disumbangkan oleh kumpulan sokongan kita di peringkat asas. Sesungguhnya, mereka ini telah melakukan tugas yang hebat dalam memberikan sumbangan untuk terus meningkatkan penyampaian perkhidmatan.

Sehubungan itu, Abang Johari turut berkata bahawa, budaya seperti itu harus diteruskan dan semua ketua jabatan perlu menyokong pasukan KIK mereka.

“Oleh itu, saya ingin mengemukakan cabaran baru ini kepada anda semua, agar penyelesaian inovatif yang tertumpu kepada rakyat ini dapat di kembangkan, ditiru dan ditingkatkan lagi,” katanya.

Oleh JEAKQLEYN YACHO

See author's posts


Tak beraya tanpa mantai?

SEREMBAN: Semalam merupakan hari terakhir acara mantai sejak berlangsung Khamis yang menjadi kemestian dan   begitu sinonim dengan adat dan budaya bagi masyarakat Negeri Sembilan sebelum sambutan Aidilfitri, hari ini.

Mantai   menurut   dialek Negeri Sembilan bermaksud membantai, sentiasa meriah disambut sehari sebelum Ramadan dan Syawal melibatkan aktiviti gotong-royong melapah daging, membakar lemang, memasak juadah rendang dan ketupat tidak dapat diadakan tahun ini berikutan Perintah Kawalan Pergerakan Bersyarat (PKPB).

Susulan pelaksanaan PKPB, kerajaan tidak membenarkan sebarang aktiviti rentas negeri untuk pulang berhari raya selain arahan kerajaan negeri agar mantai tidak diadakan bagi mengekang penularan Covid-19.

Benarkah tidak ‘raya’ sekiranya tiada mantai?

Ahli Jawatankuasa Taman Kobena Senawang, Othman Shaari ketika diajukan persoalan itu berkata, mantai diibaratkan sebagai ‘suntikan semangat’ kepada sambutan Ramadan dan Syawal bagi kebanyakan masyarakat di Negeri Sembilan.

“Raya tetap boleh beraya, cuma tidak `umph’ la jika mantai tidak ada… sebab itu ketika mantai, selain memasak rendang, lemang dan pelbagai lagi, ia sebenarnya mengeratkan lagi hubungan kekeluargaan dan ini sebabnya orang menjadi sangat seronok.

“Sekarang ini, disebabkan PKPB, maka aktiviti ini adalah terhad dan mungkin dilakukan secara kecil-kecilan di kampung-kampung termasuk ada yang mengambil pesanan tempahan daging. Seperti saya, saya terpaksa menempah daging di Rantau,” katanya kepada Bernama di sini.

Beliau berkata, meskipun tiada mantai mahupun kepulangan anak-anak dari perantauan berikutan larangan pulang berhari raya, semangat mantai bagaimana pun katanya tetap perlu disuburkan.

Sementara itu, penduduk Kampung Senama Hilir, Rembau,   Abdul Talib Amat, 80, berkata mantai adalah hari yang cukup istimewa dan kebiasaannya pada hari berkenaan, harga daging dan pelbagai kelengkapan masakan lain yang ditawarkan adalah jauh lebih murah berbanding harga pasaran.

“Daging yang dilapah bersama-sama akan dibahagi sama rata mengikut tempahan. Biasa   harga daging mantai ni lebih murah daripada harga   daging di   pasar. Itulah sebab orang lebih gemar membeli daging mantai,” katanya. – BERNAMA

See author's posts


Alexander adakan sesi walkabout PJM

KAPIT: Menteri Perdagangan Dalam Negeri dan Hal Ehwal Pengguna, Dato Sri Alexander Nanta Linggi mengadakan sesi walkabout di Program Jualan Malaysia (PJM) ‘Rancak Hari Gawai’ di pekarangan Dewan Suarah Kapit, semalam.

PJM merupakan sebahagian daripada usaha pemulihan ekonomi yang sedang diusahakan oleh KPDNHEP menerusi sektor perdagangan, pengedaran dan peruncitan berteraskan konsep 3R iaitu Recovery (pemulihan), Revive (menghidupkan semula) dan Revitalise (merancakkan) dijangka menjana dan menyumbang kepada sasaran nilai jualan sebanyak RM500 bilion menjelang akhir tahun ini.

Selepas selesai  sesi walkabout, Alexander yang juga Ahli Parlimen Kapit merasmikan pembukaan Pasar Raya Keluarga yang baharu dibuka di Kapit.

Pasar Raya Keluarga menawarkan pilihan kepada warga Kapit untuk mendapatkan pelbagai barangan keperluan harian dengan harga yang berpatutan dan murah.

Turut hadir, Ketua Setiausaha KPDNHEP,  Dato’ Azman Mohd Yusof, Timbalan Ketua Setiausaha (Perdayaupayaan Pengguna), Datin Roszanina Wahab, Pengarah Kanan-Sektor Barang Kawalan & Subsidi, Dato’ Stanley Tan, Timbalan Pengarah KPDNHEP Sarawak, Peter J.Berinus Agang serta yang lain.

Oleh AKUN GIMAN

See author's posts


Akhlak mulia cerminan masyarakat

KABONG: Kekuatan, keamanan dan kemakmuran sesebuah negara terletak pada kemantapan dan keutuhan akhlak yang baik serta murni yang dimiliki setiap Muslim.

Ahli Dewan Undangan Negeri (ADUN) Kabong Mohd Chee Kadir berkata, tanpa akhlak yang baik sesuatu masyarakat itu akan menjadi kucar-kacir, huru-hara dan rosak binasa.

Beliau berkata, gejala sosial yang membimbangkan masyarakat seperti jenayah, dadah, salah guna kuasa dan wang, penderaan serta pelbagai keruntuhan akhlak jika tidak ditangani akan membawa padah kepada negara.

“Semua fenomena buruk ini disebabkan kelunturan keimanan dalam hati seseorang.

“Justeru, wadah yang berkesan dalam menangani wabak tersebut ialah dengan menghayati isi kandungan dan ajaran yang dibawa Nabi Muhammad SAW yang terdapat di dalam Al-Quran.

“Dengan menghayati segala ajaran yang terkandung di dalam Al-Quran, gejala-gejala tersebut akan dapat dihapuskan,” katanya.

Beliau berkata demikian ketika berucap pada Program Ceramah Khas sempena sambutan Maulidur Rasul 1442 Hijrah yang disampaikan oleh Mufti Negeri Sarawak Datu Kipli Yassin bertempat di Masjid Assabirin Kabong semalam.

Chee Kadir berkata kitab suci Al-Quran adalah panduan dan pembina akhlak mulia walaupun bagi masyarakat yang berbilang kaum dan agama.

“Ini kerana akhlak yang dimuliakan oleh Islam tidak bertentangan dengan konsep yang sama bagi masyarakat bukan Islam, walaupun penekanannya mungkin berbeza.

“Umat yang maju jaya di dunia dan di akhirat adalah terdiri daripada mereka yang mempunyai ciri-ciri akhlak mulia dan mereka yang bersifat demikian akan dapat membangunkan tamadun tinggi,” jelasnya.

Beliau menambah, ini dapat dilihat daripada sejarah tamadun Islam di zaman Rasulullah dengan terbentuknya sebuah negara Islam yang tertib, aman dan maju sehingga agama Islam dihormati dan mudah diterima di wilayah-wilayah yang berjauhan dari tempat lahirnya Islam.

Menurutnya, masyarakat sesebuah negara yang menghayati dan mengamalkan ciri-ciri akhlak mulia yang disarankan oleh Al-Quran akan hidup dalam keadaan aman, sejahtera dan menikmati kestabilan politik, kemantapan ekonomi dan kemajuan negara.

“Dengan sendirinya ketinggian martabat dan kecemerlangan hidup akan tercapai. Kita amat bersyukur ke hadrat Allah kerana negeri kita berada dalam keadaan aman dan sejahtera dan dilindungi daripada berbagai bencana buruk,” ujarnya.

Keadaan ini jelas Chee Kadir hasil daripada penghayatan seluas mungkin ajaran Islam serta akhlak murni yang berteraskan kepada Al-Quran.

Katanya lagi, umat Islam tidak akan menjadi kucar-kacir dan sesat selagi mereka berpegang teguh kepada dua sumber yang ditinggalkan junjungan besar Nabi Muhammad iaitu Al-Quran dan sunah.

Dalam majlis tersebut, Chee Kadir menyerahkan geran peruntukan khas Perdana Menteri bagi kawasan DUN Kabong kepada Lembaga Amanah Kebajikan Islam Kabong (LAKIK) yang berjumlah RM50,000 kepada Pengerusi LAKIK, Ulin Tabor.

Beliau turut menyampaikan geran peruntukan berjumlah RM20,000 kepada Persatuan Anak Kabong yang diserahkan kepada Pengerusinya, Semawi Muhamad.

Turut hadir ialah Pegawai Daerah Kabong, Mohamad Rashdan Hazemi, Pegawai Agama Islam Bahagian Betong, Isselahuddin Kameri dan Pengerusi Masjid Assabirin Kabong, Johar Bidi.

Oleh Adi Safarman

See author's posts


Sidang DUN: Garis panduan pembalakan ditetapkan

KUCHING: Kerajaan Sarawak melalui Jabatan Hutan Sarawak telah menetapkan reka bentuk standard dan kerja-kerja penyelenggaraan yang perlu dilakukan berpandukan kepada garis panduan Pembalakan Berimpak Rendah.Timbalan Menteri Perancangan Bandar, Pentadbiran Tanah dan Alam Sekitar Datuk Len Talif Salleh berkata, ia bagi memastikan jalan balak sedia ada dan baharu di negeri ini, dibina dan diselenggara oleh pihak pelesen balak dengan efisien terutamanya di kawasan Unit Pengurusan Hutan (FMU).“Tambahan pula, undang-undang memandu di kawasan pembalakan adalah berbeza dengan jalan awam.“Oleh itu, papan tanda yang menunjukkan arah pemanduan betul di sepanjang jalan balak adalah wajib disediakan oleh pihak pelesen balak untuk tujuan keselamatan penggunaan oleh orang awam dan kakitangan kerajaan yang terlibat,” katanya.Beliau berkata demikian pada Persidangan Hari Keempat Dewan Undangan Negeri (DUN) Sarawak ke-19 penggal kedua di sini, hari ini.Jelasnya lagi, terdapat beberapa jalan balak telah dan akan diambil alih serta diselenggara dengan kerjasama Kerajaan Persekutuan. “Jalan-jalan balak ini adalah jalan yang telah ditinggalkan oleh pelesen balak setelah operasi pembalakan mereka tamat di kawasan berkenaan.“…Dan jalan jalan ini akan diselenggarakan oleh pihak Jabatan Kerja Raya Sarawak (JKR).”Mengulas mengenai projek berimpak tinggi di kawasan pedalaman seperti Projek Kecil Luar Bandar (MRP) dan Projek Transformasi Luar Bandar (RTP) adakah akan dikenakan caj bagi penggunaan jalan balak sedia ada, Datuk Len menjelaskan bahawa tiada sebarang caj dikenakan.“Ini bagi penggunaan jalan balak melibatkan semua Projek Kecil Luar Bandar (MRP) dan ProjekTransformasi Luar Bandar (RTP) dengan kos projek bernilai RM200,000 dan ke bawah.“Manakala bagi projek MRP dan RTP bernilai RM200,000 ke atas, kadar rata sebanyak RM3 per kilometer bagi setiap kenderaan untuk satu perjalanan pergi dan balik (round trip) akan dikenakan.”Kerajaan Sarawak amat prihatin terhadap keselamatan orang awam yang menggunakan jalan balak terutamanya di kawasan pedalaman.Tambahnya, kerja-kerja penyelenggaraan jalan balak secara kerap dan berkala diperlukan bagi memastikan jalan berkenaan sentiasa selamat untuk digunakan.

Oleh Azreen Keria

See author's posts


Rumah dua tingkat musnah terbakar

NUR AIN OTSMAN

KUCHING: Sebuah rumah dua tingkat yang tidak berpenghuni di belakang SJK Chung Hua
No.4 di Jalan Pisang musnah sepenuhnya oleh kebakaran pagi, semalam.

 Jabatan
Bomba dan Penyelamat (Bomba) dalam satu kenyataan mengatakan bahawa mereka
menerima panggilan tersebut pada pukul 10.48 pagi.

Pelapor memaklumkan terdapat sebuah rumah tidak
kekal dua tingkat telah terbakar di tingkat atas di lokasi kejadian.

Jentera Bomba Batu Lintang yang bergerak balik
dari operasi kebakaran sampah di Jalan Stephen Yong terus bertindak balas
kebakaran rumah berkenaan dan memulakan operasi pemadaman.

Pasukan lain dari BBP Padungan, anggota EMRS dan
bantuan jentera tangki air dari BBP Tabuan turut digerakkan ke lokasi.

Api berjaya dikawal pada jam 11.02 pagi.

Bomba juga mengatakan tidak ada sebarang
kemalangan jiwa dilaporkan dan punca kebakaran sedang disiasat.

See author's posts


Penjual ikan lega

ADUM LIU

BEKENU: Penjual ikan segar di pasar basah di RTC Bekenu
kini boleh tarik nafas kelegaan terhadap sambutan pembeli yang mempunyai
pelbagai jenis ikan laut pilihan masing-masing.

Penjual ikan, Usop Bujang, 50an ketika ditemui semalam
berkata, Penguatkuasa Perintah Kawalan Pergerakan (PKP) fasa ketiga dipatuhi
dan nelayan pula turun ke laut mencari rezeki untuk menampong kos sara hidup.

Katanya, hasil jualan ikan kini ada peningkatan bahawa
masyarakat di sini sudah mempunyai banyak pilihan terhadap ikan kegemaran
mereka.

“Ketika PKP fasa pertama dan kedua lepas, ramai
perniagaan ikan mengalami kemerosotan jualan yang sangat susah kerana
kekurangan ikan segar.

“Beberapa hari yang lepas, ikan-ikan segar banyak
dijual dengan harga yang berpatutan dan memuaskan hati pelanggan,”
jelasnya.

Tambahnya, ketika kita mengalami PKP ini bukan bermakna
tidak dapat beroperasi jualan, kita kena patuhi PKP dan arahan daripada pihak
kerajaan tempatan demi keselamatan semua pihak.

Sementara itu, Ah Wee, 50an (nelayan dan penjual)
berkata, jualan ikan segar semakin pulih dan ada peningkatan.

“Kebanyakannya pembeli di sini mahukan ikan yang
segar, yang baharu sampai dari laut kerana isinya lebih enak daripada telah
dibekukan beberapa hari.

“Penjualan kita di sini juga dihadkan waktu
beroperasi beberapa sahaja oleh pihak penguasa tempatan yang patuhi PKP,”
jelasnya.

Tinjauan Utusan Sarawak semalam mendapati keadaan di
pasar basah banyak ikan segar dijual dengan harga berpatutan.

Ikan yang jual di sini adalah hasil tangkapan nelayan
tempatan dari Kampung Kuala Sibuti, Bungai dan Peliau.

See author's posts


Tiga maut, puluhan cedera kereta api tergelincir

WASHINGTON: Sekurang-kurangnya tiga terbunuh dan puluhan lagi cedera selepas kereta api Amerika Syarika (AS) tergelincir pada petang Sabtu lalu di utara Montana, dengan pasukan penyelamat bergegas menyelamatkan penumpang yang terkandas.

Sekitar 141 penumpang dan 16 anak kapal dalam perjalanan dari Chicago menuju pantai Pasifik ketika lapan daripada 10 kereta api itu keluar dari landasan sekitar 4.00 petang (2200 GMT).

“Kami sangat sedih mengetahui Pihak Berkuasa Tempatan sekarang mengesahkan bahawa tiga orang kehilangan nyawa akibat kemalangan ini,” kata pengendali kereta api Amtrak, sambil menambah terdapat juga kecederaan yang dilaporkan.

Bagaimanapun, tidak jelas punca yang menyebabkan kejadian itu.

Rakaman yang disiarkan di media sosial menunjukkan para penumpang menunggu di trek sementara bagasi diletakkan di sebelah mereka.

Lembaga Pengangkutan dan Keselamatan Nasional mengatakan pihaknya melancarkan ‘go-team’ untuk menyiasat kegelinciran tersebut.

Amtrak mengatakan pihaknya menghantar anggota kecemasan ke tempat kejadian untuk membantu Pihak Berkuasa Tempatan dalam usaha pemindahan.

Koordinator Perkhidmatan Bencana dan Kecemasan Montana, Amanda Frickel memberitahu New York Times bahawa lebih daripada 50 orang telah cedera.

Frickel mengatakan pasukan penyelamat berada di tempat kejadian dan beberapa hospital dan juga helikopter perubatan dalam keadaan bersedia.

Pihak Berkuasa tidak memberikan keterangan lebih lanjut untuk sementara waktu, katanya, sambil menambahkan, “Semua orang selamat dibawa keluar dari kereta api.”

Kereta api Empire Builder tergelincir di kawasan terpencil berhampiran Joplin, Montana, sebuah bandar sekitar 200 orang berhampiran sempadan dengan Kanada.

Senator Montana, Jon Tester mengatakan bahawa beliau memantau insiden berkenaan.

“Fikiran saya adalah dengan semua penumpang, anak kapal, dan responden pertama di tempat kejadian,” tambahnya.

Amtrak mengatakan pihaknya akan membatalkan beberapa kereta api pada Sabtu lalu antara negeri, North Dakota dan Montana dan menyimpulkan dua perkhidmatan kereta api Empire Builder pada Ahad lalu, tanpa transit pengganti yang tersedia.

Rangkaian kereta api AS mengalami kekurangan dana kronik dan kadang-kadang berlaku kemalangan maut.

Pada 2018, dua maut di Carolina Selatan ketika sebuah kereta api Amtrak yang bergerak di landasan yang salah melanggar kereta api penghantaran barang dalam nahas yang kemudiannya disalahkan atas pengawasan keselamatan.

Setahun sebelumnya, sebuah kereta api penumpang Amtrak yang melakukan perjalanan baharu untuk pertama kalinya tergelincir di Washington, membunuh sekurang-kurangnya tiga orang ketika kereta terkeluar dari jambatan ke jalan raya yang sibuk pada waktu pagi yang sibuk. -AFP

See author's posts


Tasik Desa Ilmu keindahan tersembunyi

Di saat Perdana Menteri Tan Sri Muhyiddin Yassin mengumumkan Perintah Kawalan Pergerakan Bersyarat (PKPB), jelas semua rakyat Malaysia tersenyum lebar.

Ada yang gembira kerana dapat bertemu dengan keluarga dan rakan taulan.  Ada juga yang teruja ingin bekerja dan memulakan perniagaan mereka semula.

Jelas sekali, kegembiraan ini turut pasti dirasai oleh golongan yang ingin beriadah.

Apabila bercakap mengenai riadah, lokasi yang strategik dan kondusif adalah keutamaan para pengunjung.

Bagi penduduk Kota Samarahan, Tasik Desa Ilmu merupakan destinasi riadah yang terkenal dan wajib dikunjungi oleh penduduk setempat.  Tasik ini dianggap permata yang tersembunyi di sebalik Perumahan Desa Ilmu.

Lokasinya sangat mudah untuk disinggahi dan diakses oleh penduduk setempat. Jarak tasik ini dari Summer Mall dan Aiman Mall hanya dua kilometer.

Hampir setiap hari tasik ini akan dipenuhi para pengunjung tidak kira bangsa dan usia yang ingin melakukan aktiviti sihat di sini.

Kebiasaannya, ramai pengunjung akan datang di waktu petang dan pada hujung minggu.  Trek pejalan kaki lebih kurang satu kilometer mengelilingi tasik jelas menjadi lokasi pilihan penggemar aktiviti joging bertandang di sini.

Tambahan pula, keindahan permandangan di sekitar tasik menjadikan lokasi ini destinasti yang terbaik untuk menenangkan fikiran bersama keluarga.

Tasik ini mempunyai dua pusat berkumpul yang memudahkan para pengunjung untuk memilih permandangan yang mereka minati. Setiap pusat tersebut mempunyai keindahan panoramana  yang tersendiri.

Selain itu, terdapat peralatan senaman taman mini dan pondok untuk persinggahan di kedua-dua pusat tersebut. Beberapa bangku simen turut disediakan di beberapa spot khusus sepanjang trek pejalan kaki.

Kesemua kemudahan ini telah disediakan dan diselanggarkan oleh Pihak Berkuasa Tempatan (PBT) dengan bantuan wakil rakyat di kawasan tersebut.

Tidak hanya terhenti di situ, Tasik Desa Ilmu juga menjadi tempat untuk peminat kapal air kawalan jauh (boat remote control) dan dron melepaskan gian mereka.

Secara tuntasnya, tidak dapat disangkal lagi bahawa Tasik Desa Ilmu adalah antara permata paling berharga di Kota Samarahan.

Oleh Akmal Adib Yusup

See author's posts


55 orang lagi ditempatkan di 16 hotel

KUCHING:  Semalam terdapat penambahan
seramai 55 rakyat Sarawak yang tiba dari luar negara, Semenanjung, Sabah dan
Labuan menjadikan jumlah keseluruhan seramai 1,493 orang yang ditempatkan di
pusat Orang Di bawah Pengawasan (PUS) di 16 buah hotel.

Menurut Timbalan Ketua Menteri Datuk Amar Douglas Uggah Embas, daripada 16
hotel tersebut, empat hotel di bahagian Kuching, dua hotel (Bintulu), sembilan
hotel (Miri) dan sebuah hotel (Limbang).

“Untuk pematuhan Perintah Kawalan Pergerakan (PKP) adalah 97 peratus.

“Semalam polis telah menangkap 83 orang kerana melanggar PKP,”
katanya dalam satu kenyataan, semalam.

Tambah Pengerusi Jawatankuasa Pengurusan Bencana Negeri Sarawak (JPBNS) itu
lagi, sehingga semalam sejak tempoh PKP bermula 18 Mac, sebanyak 1,094 orang
telah ditangkap dan 593 dituduh di mahkamah.

“Semalam, sebanyak 14 lokasi operasi nyahcemar telah dilakukan dan
menjadikan bilangan kumulatif lokasi di Sarawak adalah 252 lokasi,”
jelasnya.

See author's posts


KDNK Korea Selatan menurun 2.9 peratus

SEOUL: Keluaran Dalam Negara Kasar (KDNK) Korea Selatan menurun 2.9 peratus dari tahun ke tahun pada suku kedua 2020 berikutan pandemik Covid-19, menandakan penurunan terbesar sejak krisis 1998.

Menurut agensi berita Sputnik, memetik laporan agensi berita Yonhap berdasarkan laporan Bank of Korea pada Khamis, ekonomi Korea Selatan tidak jatuh begitu ketara sejak suku keempat 1998 apabila KDNK negara merosot sebanyak 3.8 peratus.

Berbanding suku pertama 2020, KDNK menurun sebanyak 3.3 peratus pada April-Jun.

“Ïni sebahagian besar disebabkan kejatuhan mendadak dalam eksport dengan penularan Covid-19, tidak seperti yang kami jangkakan bahawa ia akan turun perlahan-lahan,” kata Ketua Jabatan Perangkaan Ekonomi Bank Negara, Park Yang-su.

Menurut angka yang dikeluarkan, eksport nasional turun 13.6 peratus dari  tahun ke tahun pada suku kedua 2020, yang merupakan kejatuhan terbesar sejak suku keempat 1974.

Ekonomi global kini berhadapan gelombang kemelesetan dan pergolakan berikutan pandemik Covid-19 yang masih berterusan- Bernama

See author's posts


Usaha bawa keluar rakyat Malaysia dari Sudan sudah dilaksanakan – Zambry

KUALA LUMPUR: Seramai 32 rakyat Malaysia dilaporkan berada di Sudan iaitu di tujuh tempat berbeza dan mereka dalam keadaan selamat.

Pada 21 April lalu, dua rakyat Malaysia dibawa keluar dan dipindahkan ke tempat selamat.

Usaha dan tindakan membawa keluar rakyat Malaysia dari kawasan pertempuran di Khartoum telah pun dilakukan.

Bagaimanapun, Menteri Luar Datuk Seri Dr Zambry Abdul Kadir berkata, keberadaan mereka ketika ini belum boleh dikongsikan atas faktor keselamatan.

“Proses membawa keluar rakyat Malaysia telah memasuki fasa kritikal, susulan kedua pihak yang bersengketa tidak menghormati gencatan senjata.

“Saya memohon rakyat Malaysia mendoakan kesemua mereka selamat dan misi mengeluarkan mereka dari Sudan berjaya dilakukan,” katanya ketika dihubungi BERNAMA TV di sini, semalam.

Dr. Zambry berkata, Wisma Putra dan lain-lain agensi di Pusat Operasi Ops Sudan terus gigih berusaha untuk membawa keluar rakyat Malaysia.

Sebelum ini, Dr. Zambry berkata, Malaysia sudah menghubungi pentadbiran tertinggi Sudan bagi memohon kelulusan lintas udara dan mendarat di negara itu.

Ia susulan tindakan Pihak Berkuasa Penerbangan Awam Sudan melanjutkan penutupan ruang udara negara itu sehingga 30 April.

Berdasarkan data Pertubuhan Kesihatan Sedunia (WHO), korban akibat pergolakan di Sudan sehingga kini meningkat kepada lebih 400 orang, manakala 3,500 lagi cedera.

Konflik bersenjata itu tercetus sejak dua minggu lalu antara Angkatan Tentera Sudan dan pasukan separa tentera Rapid Support Forces (RSF). – Bernama

See author's posts


Model KOC bantu lakukan ‘reverse engineering’

KUALA LUMPUR: Timbalan Menteri Pengangkutan Malaysia(MOT) Dato Henry Sum Agong telah merasmikan Majlis Penyerahan Model KOC Keretapi melalui ‘Industrial Collaboration Program (ICP), Projek MRT 2 di bawah seliaan TDA Berhad di UniKL MIDI, Kuala Lumpur.

Henry Sum amat yakin ianya dapat membantu melahirkan lebih ramai tenaga kerja yang berbakat, profesional dan berpengetahuan luas di dalam industri rel.

Majlis penyerahan tersebut jelas menunjukkan kesungguhan KTK DOM Railway sebagai pemain industri untuk terus memacu usaha bagi meningkatkan kapasiti dan keupayaan berkaitan rel tempatan yang bakal memberi manfaat yang besar kepada industri perkeretapian di negara ini.

“Dengan penerimaan Model KOC keretapi ini, saya berharap pihak UniKL dapat melakukan reverse engineering dan seterusnya dapat meningkatkan pengetahuan dan latihan amali mengenai reka bentuk keretapi, struktur, ergonomik dan juga reka bentuk dalaman keretapi.

Kaedah reverse engineering ini telah terbukti mampu membawa kepada kemajuan dan inovasi industri rel sesebuah negara seperti yang berlaku di China,” ujarnya.

Selain itu, pelbagai projek penyelidikan dan pembangunan (R&D) yang diselaraskan oleh Pusat Kecemerlangan Rel Kebangsaan (NRCOE) boleh dilakukan bagi mendapatkan alternatif baru yang boleh digunakan oleh industri rel tempatan dengan menggunakan sumber yang terdapat dalam negara untuk pembangunan rel masa hadapan.

Seterusnya Ahli Parlimen Lawas itu menyeru agar pihak universiti untuk terlibat aktif dalam pembangunan industri rel negara dengan melahirkan high skills engineering people yang dapat memenuhi permintaan industri dan menyumbang kepada pertumbuhan ekonomi, selaras dengan globalisasi, ekonomi berasaskan pengetahuan, kemajuan teknologi dan mobiliti tenaga kerja global.

“Pihak kita amat berharap agar pemain industri dapat berkolaborasi dengan akademia agar dapat melahirkan lebih ramai tenaga kerja yang lebih berbakat, profesional dan berpengetahuan luas di dalam industri rel.

Semoga apa yang kita usahakan ini bakal membuahkan hasil dan memberi impak yang positif kepada industri rel negara dan apa yang penting, akhirnya ia dapat memberi manfaat kepada rakyat,” tambahnya.

Hadir sama Penasihat Khas Pendidikan kepada YBM KPLB Datuk Dr. Hj. Azhar Ahmad, Ketua Pegawai Eksekutif – Technology Depository Agency Berhad Dr. Sharoul Jambari, Pengerusi – Universiti Kuala Lumpur Prof. Emeritus Datuk Dr. Sukiman Sarmani, Pengerusi – KTK DOM Industries Malaysia Sdn Bhd Timothy John, Presiden – Universiti Kuala Lumpur Datuk Dr. Roziah Omar, Ketua Pegawai Eksekutif – MRT Corp. Datuk Mohd Zarif Hashim dan SUB – Bahagian Darat MOT Wan Mohd Asraf Wan Salleh.

See author's posts


Permudah kajian geologi dan kejuruteraan

KAKITANGAN dan pelajar semasa pelancaran Aplikasi Mudah Alih Geologi Miri.

Ramai pelajar yang menghadapi kesukaran untuk mendalami bidang geologi kerana beberapa kekangan seperti bidangnya yang agak kompleks, perbendaharaan kata berkaitan geologi yang meluas serta perlu pemahaman tentang proses geologi di dalam dunia sebenar.

Menurut pensyarah kanan di Jabatan Kejuruteraan Awam Curtin Malaysia, Ir. Dr. Vera Loo,  kajian terhadap subjek itu agak mencabar bagi semua pelajar.

Dari pengalaman sendiri sebelum ini sebagai pelajar kejuruteraan awam yang meminati kejuruteraan geologi, beliai mengakui mengingati istilahnya sahaja sudah agak mencabar, apatah lagi kajian secara keseluruhan.

Bagaimanapun, beliau mendapati cara belajar lebih baik dengan menggabungkan pembelajaran dalam kelas dengan contoh dunia sebenar.

Menyedari kesukaran yang dihadapi para pelajar bidang ini, Dr Loo mengilhamkan satu aplikasi khas, Aplikasi Mudah Alih Geologi Miri bagi memudahkan para pelajar untuk mengkaji geologi dan kejuruteraan di universiti berkenaan.

Beliau mengetahui projek ini yang juga disertai oleh dua lagi kakitangan pengajar,  seorang graduan dan seorang pelajar dari universiti berkenaan.

Aplikasi berkenaan dilancarkan baru-baru ini semasa Seminar Pengajaran dan Pembelajaran yang diadakan di kampus Fakulti Kejuruteraan dan Sains.

Projek pembangunan aplikasi ini dibiayai oleh Projek Inovasi dan Pembelajaran Curtin Malaysia (CMTIP) dan direalisasikan dengan  kerjasama Profesor Madya Prasanna Mohan Viswanathan dari Jabatan Geologi Gunaan dan pensyarah Foad Motalebi dari Jabatan Kejuruteraan Elektrikal dan Komputer.

Lain-lain ahli di dalam pasukan berkenaan adalah graduaan Kejuruteraan Awam dan pembangun aplikasi mudah alih Kelvin Ling dan pelajar jurusan Ijazah Tinggi dengan Penyelidikan (HDR), FIanita Anthony, yang membangunkan reka letak aplikasi dan menyumbang sebahagian kandungannya.

Menurut Dr Loo, sasaran aplikasi ini adalah membolehkan para pelajar menghubungkan pembelajaran di dalam kelas dengan dunia sebenar.  Ia menyokong pembelajaran pelajar tentang prinsip-prinsip asas geologi dan merasai pengalaman geologi di dalam dunia sebenar, seterusnya meningkatkan serta memperkayakan pembelajaran dan pemahaman tentang geologi.

Kata beliau, kawasan Miri kaya dengan bentuk geologi dan kepelbagaian batuan sedimen, fosil dan struktur, sebagaimana yang dipaparka di dalam aplikasi berkenaan.

“Kami berharap aplikasi ini akan membantu para pelajar kami untuk menghargai keindahan geologi ini dan lebih bermotivasi untuk mendalami geologi.  Kami berharap mereka akan menjadi penerima aktif informasi,” kata Ir. Dr. Loo.

Sementara itu, Dr. Prasanna yang merupakan Ketua Jabatan Geologi Gunaan berkata, aplikasi ini memaparkan lokasi-lokasi utama seperti Tanjong Lobang, Bakam, Jalan Tai Food an Pantai Tusan yang sememangnya kata dengan paparan geologi.

Di Tanjong Lobang, bantuannya unik berwarna merah-coklat disebabkan kandungan besi yang tinggi, di kawasan Jalan Tai Foo pula kaya dengan sedimen dan struktur biogenik, manakala kawasan Bakam pula terkenal dengan tinggalan fosil dan Pantai Tusan popular kerana struktur pesisir yang terbentuk akibat hakisan.

Sebagai tambahan, aplikasi ini memaparkan banyak gambar batu-batuan yang dikumpul di sekitar Miri, deformasi batu-batuan, struktur sedimen dan tanah runtuh, selain video.  Lokasi Peta Google juga diberikan untuk semua gambar bagi membolehkan para pelajar mencari lokasi dengan mudah.

Sementara itu Foad berkata, walaupun versi asal aplikasi mudah alih ini dibangunkan untuk Android, para pengguna dari platform lain juga boleh menggunakannya dengan  memuat naik Bluestacks 5 pada peranti masing-masing.

Versi masa hadapan akan dibangunkan khas untuk lain-lain platform dan paparan yang lebih sofistikated di dalam aplikasi, bergantung kepada permintaan dan maklum balas pengguna.

Pengguna boleh mencari ‘Miri Geology’ di dalam Google Play Store untuk memuat turun aplikasi mudah ahli ini, atau memuat turun di https://play.google.com/store/apps/details?id=com.Curtin.curterramiri.

“Sebagai tambahan kepada para pelajar, kami juga berharap aplikasi ini akan memberi manfaat kepada orang lain yang berminat untuk mengetahui lebih lanjut tentang geologi di Miri.  Kami mengalu-alukan maklum balas daripada para pengguna yang boleh memberi komen-komen menggunakan borang maklum balas di dalam aplikasi,” kata Dr Loo.

Oleh HAINI DARANI

See author's posts


Program vaksin AstraZeneca secara sukarela diperluaskan

PUTRAJAYA: Program pelaksanaan suntikan vaksin AstraZeneca (AZ) Covid-19 secara sukarela akan diperluaskan setelah kesemua semua 268,000 slot temu janji telah dipenuhi hanya dalam tempoh tiga jam, semalam.

Menteri Penyelaras Program Imunisasi Covid-19 Kebangsaan Khairy Jamaluddin berkata, di bawah pelaksanaan program vaksinasi kedua vaksin berkenaan kelak, kerajaan akan menangani masalah individu yang tidak mempunyai akses Internet dan bekalan pengagihan vaksin.

“Demi perancangan masa depan program AstraZeneca (sukarela)… Kami akan menghubungi klinik komuniti supaya kami dapat (terus) menawarkan (vaksin) secara sukarela,” katanya, pada sidang media mingguan Program Imunisasi Covid-19 Kebangsaan di sini, semalam.

Menurut Khairy, Malaysia akan mempunyai bekalan vaksin AZ yang mencukupi apabila sebanyak 1.1 juta dos vaksin dijadualkan tiba dari kemudahan COVAX pada Mei ini dan pada Jun sebanyak 610, 000 dos akan diperoleh dari syarikat farmaseutikal AstraZeneca sendiri.

Pada Julai sebanyak 410, 000 dos akan diterima manakala sebanyak 1.2 juta dos akan tiba pada Ogos dan September, nanti.

Beliau berkata, Jawatankuasa Khas Jaminan Akses Bekalan Vaksin Covid-19 (JKJAV) akan memutuskan jarak masa untuk AZ hari ini berdasarkan keberkesanan, logistik dan peningkatan kes.

Diminta mengulas mengenai keputusan Sarawak untuk tidak menerima vaksin AZ ke negeri itu, Khairy berkata, beliau berharap Kerajaan Negeri dapat mempertimbangkan semula keputusan tersebut setelah melihat sambutan mengalakkan dan keyakinan orang ramai tehadap vaksin tersebut.

“Semalam, kita tengok keyakinan (orang ramai) terhadap AZ sangat baik sekali. Terpulang kepada Kerajaan Sarawak, sekiranya mereka buat keputusan untuk terima AZ selepas berasa yakin, saya terbuka untuk buka (permohonan) di Sarawak,” katanya.

Sementara itu, Khairy berkata, JKJAV membuat keputusan untuk meneruskan program temu janji secara sukarela vaksin berkenaan setelah mempertimbangkan mengenai keraguan orang ramai terhadap suntikan vaksin tertentu sebelum ini.

— Bernama

See author's posts


MRCB cadang terbit program IMTN

KUALA LUMPUR: Malaysian Resources Corporation Bhd (MRCB) memaklumkan kepada Suruhanjaya Sekuriti Malaysia (SC) cadangan menerbitkan program Nota Jangka Sederhana Islam (IMTN) dengan nilai nominal sehingga RM5 bilion berasaskan kepada prinsip Syariah Murabahah.

MRCB dalam makluman kepada Bursa Malaysia berkata, program IMTN itu akan mempunyai tempoh program berterusan dan diberikan penarafan awal AA-IS oleh Malaysian Rating Corporation Bhd.

Hasil yang dikumpulkan daripada program IMTN akan digunakan oleh MRCB dan anak-anak syarikat itu bagi modal kerja umum, perbelanjaan modal dan tujuan korporat am, yang patuh syariah.

“Program IMTN berfungsi sebagai sebuah platform pembiayaan bagi MRCB Group untuk membiayai pertumbuhan perniagaan dan menampung keperluan pembiayaan pada masa depan,” kata MRCB.

Sementara itu, HSBC Amanah Malaysia Bhd dan Maybank Investment Bank Bhd merupakan Penasihat Prinsipal Bersama, Penyusun Utama Bersama dan Pengurus Utama bersama bagi program IMTN.  – Bernama

See author's posts


United terdesak kekalkan Ronaldo

CHRISTIANO Ronaldo

MANCHESTER United berdepan persaingan dalam usaha mengekalkan bintang bola sepak dunia, Christiano Ronaldo di Old Trafford.

Legenda berusia 37 tahun itu mempertimbangkan untuk berhijrah selepas hanya setahun kembali ke kelab itu dan impian Red Devils untuk layak beraksi Liga Juara-Juara musim depan sudah pun berakhir.

Barisan pengurusan United menyedari perkara itu, namun mereka terdesak untuk mengekalkan Ronaldo, nama yang kerap disebut-sebut pada setiap perlawanan.

Ronaldo menandatangani kontrak selama dua tahun apabila dia kembali ke Old Trafford musim ini dengan pilihan lanjutan setahun lagi.

Banyak perancangan pengurus baharu United, Erik Ten Hag tetapi beliau masih belum memberitahu perancangannya kepada bintang Portugal itu.

ADVERTISEMENT

Ten Hag tidak mahu membincangkan sebarang perancangannya dengan pemain kelab itu sehingga dia menamatkan kempen bersama Ajax.

Ajax berada empat mata di hadapan PSV Eindhoven dengan baki tiga perlawanan lagi.

Ronaldo yang memenangi Liga Juara-Juara sebanyak lima kali, mencetuskan pelbagai pendapat di kalangan peminat.

Ada yang menyatakan kepulangannya pada penghujung Ogos lalu akan mengganggu rancangan Ole Solskjaer apabila terlalu banyak tumpuan diberikan kepadanya.

Manakala ada yang berpendapat bagaimana nasib United jika tanpa Ronaldo yang sudah menjaringkan 24 gol setakat ini.-AFP

See author's posts


Operasi pusat kecantikan buka semula

Zon Selatan di Sarawak akan beralih ke Pelan Pemulihan Negara (PPN) Fasa 3 mulai 1 Oktober dan kesemua sektor ekonomi atau perniagaan akan kembali dibuka semula.

Keputusan itu dinyatakan menerusi kenyataan Jawatankuasa Pengurusan Bencana Negeri Sarawak (JPBN) setelah mengambil kira nilai-nilai ambang bagi ketiga-tiga indikator Pelan Pemulihan Negara (PPN) bagi Zon Selatan.

Menerusi tinjauan Utusan Sarawak di sebuah pusat kecantikan, Dayang Puspasari Abang Spian, pemilik Lash & Beauty Studio berkata, sebelum ini perniagaan beliau memang terkesan kerana terpaksa bertahan untuk menanggung banyak kerugian membayar sewa kedai dan komitmen yang lain selama hampir 2 tahun tidak beroperasi setelah premis spa kecantikan diarah untuk tutup disebabkan Covid-19.

“Sementara menunggu operasi spa boleh beroperasi semula, saya ada menjalankan perniagaan kecil-kecilan secara atas talian bagi membantu dan meringankan segala pembayaran sewa kedai dan untuk kelangsungan hidup.

“Setelah hampir 2 tahun tidak beroperasi, sukar untuk saya gambarkan perasaan gembira untuk memulakan operasi spa kecantikan kelak.”

Jelas beliau, sebagai usahawan yang berdepan dengan pandemik Covid-19, harus sentiasa bersedia dalam apa-apa jua kemungkinan yang akan berlaku dan jangan mudah berputus asa.

“Saya tidak dapat duduk diam menunggu bulan jatuh ke riba, saya perlu berusaha dan bertawakal dalam apa-apa jua yang dilakukan sementara menanti perniagaan saya kembali beroperasi

“Setiap persediaan sudah pun dilakukan bagi memastikan tahap keselamatan dan pematuhan SOP bagi premis spa, meskipun khuatir dan bimbang untuk berdepan dengan pelanggan, saya tetap beranikan diri bagi mencari rezeki, walaupun harus berdepan dengan risiko yang tinggi.”

“Saya yakin situasi ini dapat dikawal jika kita patuhi SOP yang telah ditetapkan sebelum memberi perkhidmatan kepda pelanggan dan saya berpesan kepada para pelanggan agar memberi kerjasama,” tegas beliau ketika ditemu bual.

See author's posts


Atur perbelanjaan sejumlah RM13 billion dalam 100 hari

KUCHING: Kementerian Pembangunan Usahawan Dan Koperasi (MEDAC) berjaya merancang 91 inisiatif dan mengatur perbelanjaan sejumlah RM13 Billion dalam 100 hari pentadbiran di bawah Kerajaan Pakatan Nasional (PN).

Menterinya, Datuk Sri Dr. Wan Junaidi Tuanku Jaafar berkata, demikian dalam catatan di Facebooknya sempena 100 hari genap beliau menjawat jawatan tersebut pada Rabu.

“100 hari yang getir, 17 Jun 2020 genap 100 hari saya sebagai Menteri di MEDAC dan saya berjanji akan terus berusaha memastikan segala perancangan yang dirancang akan terus dinikmati oleh usahawan Perusahaan Kecil dan Sederhana (PKS) dan Micro yang terjejas akibat bencana Covid-19,” katanya.

Ujarnya, semua usaha tersebut berjaya dilaksanakan dengan bantuan kepimpinan kanan MEDAC yang diketuai oleh Ketua Setiausaha Dato’ Sri Mohammed serta dibantu oleh dua orang Timbalan Ketua Setiausaha disamping barisan pegawai di MEDAC.

“Suatu yang luar biasa, pasukan kementerian yang baru dibentuk ini berjaya melaksanakan pelbagai pelan rangsangan ekonomi dalam membantu usahawan yang terjejas teruk akibat penularan Covid-19.

“Hari ini juga julung kali saya mempengerusikan Mesyuarat Pasca Kabinet di Kementerian ini yang dihadiri semua wakil Bahagian dan Jabatan di MEDAC.

“Untuk makluman semua, sejak diawal perlantikan saya sebagai Menteri MEDAC dan tidak lama selepas itu negara kita di landa wabak Covid-19, maka saya hanya membenarkan ‘Top 6’ (bersama Timbalan Menteri dan enam orang pegawai kanan atasan MEDAC) sahaja yang hadir bermesyuarat selepas Mesyuarat Jemaah Menteri,” jelasnya.

Beliau berkata ia bukan mudah bagi sebuah kerajaan yang baru dibentuk untuk muncul dengan pelan pembangunan ekonomi keusahawanan yang mampan dan mampu menyuntik kelegaan bagi sebahagian usahawan yang menerima impak terus dari bencana wabak Covid-19.

“Kita perlu pastikan ekonomi negara terus mengalami pertumbuhan memberangsangkan biarpun berdepan dengan pelbagai cabaran,” tambahnya.

Oleh Zarina Abdullah

See author's posts


RENTAS NEGERI DIBENAR HARI INI

KUALA LUMPUR: Kerajaan bersetuju membenarkan individu yang sudah lengkap vaksinasi Covid-19 melakukan pergerakan rentas negeri tanpa perlu mendapatkan kebenaran polis bermula hari ini.

Perdana Menteri Datuk Seri Ismail Sabri Yaakob berkata, keputusan itu dibuat berikutan kadar vaksinasi lengkap populasi dewasa di bawah Program Imunisasi Covid-19 Kebangsaan (PICK) telah mencapai 90 peratus.

“Dengan keputusan ini, Keluarga Malaysia bebas melakukan pergerakan seperti balik kampung untuk berjumpa ibu bapa yang telah lama berpisah, melancong, dan sebagainya.

“Saya merakamkan setinggi-tinggi penghargaan dan terima kasih kepada Keluarga Malaysia atas kerjasama selama ini dalam mematuhi Prosedur Operasi Standard (SOP) dan menyokong kempen imunisasi Covid-19,” katanya pada sidang media khas yang disiarkan secara langsung menerusi stesen-stesen televisyen tempatan dan platform media sosial petang semalam.

Larangan rentas negeri dikuatkuasakan pada 10 Mei lepas berikutan Perintah Kawalan Pergerakan (PKP) yang diumumkan Perdana Menteri ketika itu Tan Sri Muhyiddin Yassin susulan peningkatan mendadak kes selain Malaysia sedang berhadapan dengan gelombang ketiga pandemik yang boleh mencetuskan suatu krisis nasional.

PKP seluruh negara pertama kali dilaksanakan pada 18 Mac hingga 3 Mei 2020.

PKP 2.0 dilaksanakan ke atas enam negeri melibatkan Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah dari 13 Jan hingga 26 Jan sebelum dilanjutkan untuk Selangor, Kuala Lumpur, Johor dan Pulau Pinang sehingga 4 Mac lepas.

See author's posts


300 pelajar IPT pulang ke Limbang, Lawas dikuarantin

ADENG IDRUS

LIMBANG: Semua pelajar institusi pengajian tinggi (IPT) yang akan mula
pulang ke Limbang dan Lawas pada peringkat pertama ini akan dikuarantin selama
tujuh hari di rumah masing-masing.

Ini bagi memastikan mereka bebas daripada Covid-19 selepas mendapat
pengesahan daripada pihak tertentu termasuk KPM.

Muda Pertanian Tanah Adat dan Pembangunan Wilayah Datuk Dr Abdul Rahman
Ismail berkata jumlah itu membabitkan sebahagian penghantaran pulang penuntut
institusi pengajian tinggi dan swasta di bahagian ini yang dianggarkan sekitar
lebih 300 pelajar yang menuntut di Semenanjung Malaysia dan Sabah.

“Mereka yang akan pulang akan dikuarantin dirumah selama  tujuh hari dan pihak Kementerian Kesihatan
Malaysia(KKM)  akan memantau dan
mengambil sampel untuk diuji,” ujarnya.

Penghantaran pulang seramai 41 pelajar penuntut institusi pengajian tinggi
Kolej Matrikulasi Labuan ke   Limbang dan
Lawas peringkat pertama akan bermula Sabtu ini.

Perjalanan pulang penuntut institusi pengajian tinggi dan swasta yang
belajar di  Semenanjung pulang ke Sarawak
akan ditanggung oleh kerajaan negeri melalui Sarawak Volunteers mengikut
prosedur operasi standard ( SOP)
tertentu yang digariskan Kementerian Pengajian Tinggi, Kementerian
Pendidikan Malaysia (KPM) atau institusi pengajian mereka belajar  .

Dr Abdul Rahman yang juga ADUN Bukit Kota menyatakan demikian ketika
ditemui media selepas  Majlis Simbolik
Penyerahan Sumbangan Kepada Jawatankuasa Pengurusan Bencana Bahagian
Limbang  di sini semalam.

Pada masa yang sama daripada jumlah 41 orang pelajar itu, 23 orang adalah
pelajar dari Limbang dan 18 orang daripada Lawas.

Kerajaan negeri akan  menyewa khas
sebuah feri untuk membawa ke semua 41 pelajar
ke Lawas dan ke Limbang  melalui
SOP melibatkan  jabatan tertentu termasuk
Jabatan  Kesihatan.

Semasa menjalani kuarantin di rumah, pelajar terbabit akan diberi  penjejakan digital  yang disediakan oleh Sarawak Multimedia
Autoriti (SMA) sebanyak 200 unit.

Pendekatan ini membolehkan pergerakan mereka dipantau melalui digital
supaya mereka tidak bergerak keluar yang dipakai seperti gelang ditangan.

Penghantaran pulang penuntut institusi pengajian tinggi di bahagian ini
akan diurus kerajaan Sarawak secara berperingkat sebelum sambutan Aidilfitri
ini.

See author's posts


Lopez ungguli peringkat ke-17

Miguel Angel Lopez dari Colombia memenangi peringkat ke-17 Tour de France pada hari Rabu untuk menduduki tempat ketiga dalam kedudukan keseluruhan ketika pendahulu perlumbaan, Primoz Roglic meluaskan kelebihannya.

Perlumbaan mendaki ke ketinggian 2,304meter di atas Col de La Loze yang mana pelumba dari Slovenia, Tadej Pogacar kehilangan beberapa saat kepada rakan senegaranya, Roglic dalam perlumbaan untuk menyarung jersi kuning  selepas juara 2019, Egan Bernal menarik diri.

Richard Carapaz menghasilkan kayuhan solo yang kurang menyenangkan untuk Ineos kerana juara Giro terperangkap itu dalam kecerunan tujuh kilometer terakhir di atas ketinggian 2,000meter yang sentiasa berubah ketika 10 pasukan teratas mengalami sedikit perubahan.

Sehari selepas perlumbaan dibebaskan daripada Covid-19 untuk perlumbaan ke Paris pada Ahad, Presiden Perancis, Emmanuel Macron hadir ksebagai penonton ketika perlumbaan melalui kampung-kampung yang penuh dengan bakul bunga tergantung di chalet ski gaya Swiss.

Di kawasan udara yang sedikit nipis sesuai dengan pelumba dari Andes, Lopez,26, melepasi rakan senegaranya, Rigoberto Uran, dan pendahulu Adam Yates dan Richie Porte.

Roglic kini mendahului rakan senegaranya,Pogacar, 54 saat dengan baki tiga perlumbaan sebelum  siri jelajah tersebuttiba di Paris. AFP

See author's posts


Usaha sama DOM-EEB peroleh kontrak bernilai RM448 juta daripada Sarawak Metro

KUCHING: Usaha sama DOM-EEB (DOM-EEB JV) – kolaborasi antara DOM Industries (M) Sdn Bhd dan China Railway Electric Engineering Group Malaysia Sdn Bhd – telah memenangi tender bagi kontrak Pakej Sistem Dua untuk Projek Sistem Pengangkutan Bandar Kuching (KUTS) – Fasa Satu.

Ini diumumkan oleh anak syarikat milik penuh Perbadanan Pembangunan Ekonomi Sarawak (SEDC),  Sarawak Metro Sdn Bhd, yang telah diamanahkan untuk melaksanakan projek KUTS berkenaan.

Sarawak Metro berkata bidaan DOM-EEB JV adalah antara 10 serahan tender yang diterima pada penutupan tender pada 18 Julai tahun ini.

“Kontrak itu bernilai RM448 juta dan melibatkan reka bentuk, kejuruteraan, perolehan, penghantaran, pemasangan, ujian dan pengoperasian serta penyerahan pelbagai sistem,” katanya dalam satu kenyataan.

Sistem-sistem ini termasuk telekomunikasi; kawalan penyeliaan dan pemerolehan data; kutipan tambang automatik; sistem pengurusan penyelenggaraan berkomputer; pusat kawalan operasi; dan sistem teknologi maklumat.

Projek KUTS akan dilaksanakan secara berperingkat, bermula dengan Fasa Satu untuk pembangunan Laluan Biru, Merah dan Hijau.

Laluan Biru adalah dari Rembus di Kota Samarahan ke Hikmah Exchange di pusat bandar Kuching, meliputi jarak sejauh 27.6km, manakala Laluan Merah bermula dari Kuching Central ke Pending (12.3km) dan Laluan Hijau dari Pending ke Damai Central di Santubong (30km).

Tulang belakang projek KUTS ialah pengenalan kenderaan transit aliran autonomi (ART), yang akan menggunakan hidrogen sebagai bahan api dan disokong oleh rangkaian bas pengantara berkuasa hidrogen yang akan menyediakan sambungan pembatuan pertama dan terakhir untuk sistem pengangkutan.

Perkhidmatan penumpang untuk ART dijadual akan diperkenalkan secara berperingkat, bermula dari suku keempat 2025.

Kontrak Pakej Sistem Satu untuk Projek KUTS-Fasa Satu telah diberikan (pada 18 Julai) kepada syarikat usaha sama milik EPR (Kuching) Sdn Bhd, Global Rail Sdn Bhd dan Mobilus Sdn Bhd.

Kontrak berkenaan adalah untuk membekalkan “rolling stock” iaitu kenderaan ART berkuasa hidrogen, peralatan depoh dan kenderaan penyelenggaraan, sistem isyarat dan kawalan serta pintu platform automatik.

— BERNAMA

See author's posts


Qatar, Malaysia akan jayakan IGA

KUALA LUMPUR: Qatar, antara rakan dagang terbesar Malaysia, telah menekankan pentingnya kedua-dua negara untuk terus menjayakan Perjanjian Jaminan Pelaburan (IGA).

Menteri Perdagangan dan Industri Qatar Ali Ahmed Al Kuwari berkata perlindungan terhadap pelaburan yang termaktub di bawah IGA akan mendorong lebih banyak aliran masuk pelaburan bersilang antara Qatar dan Malaysia.

Menurut kenyataan Kementerian Perdagangan Antarabangsa dan Industri, Ali Ahmed turut mengusulkan agar pemeteraian perjanjian itu diadakan pada mesyuarat Jawatankuasa Perdagangan Bersama (JTC) akan datang, dengan Qatar berminat menjadi tuan rumah.

Beliau berkata demikian dalam pertemuan dengan Menteri MITI, Datuk Seri Mohamed Azmin Ali semasa lawatan tiga hari menteri berkenaan ke ibu kota Qatar, Doha di bawah misi perdagangan dan pelaburan yang bermula semalam.

Dalam pertemuan itu, kedua-dua menteri membincangkan pelbagai perkara termasuk inisiatif  kolaborasi untuk kerjasama ekonomi dua hala dan serantau bagi meningkatkan hubungan perdagangan dan pelaburan serta pemulihan ekonomi yang mampan.

Sebagai sebahagian daripada misi perdagangan dan pelaburan, Mohamed Azmin juga akan bertemu dengan pemimpin terkemuka syarikat-syarikat Qatar dan bakal pelabur untuk meneroka lebih jauh peluang perniagaan dan kolaborasi dalam perkhidmatan runcit, keselamatan siber dan memperluas jejak Malaysia dalam industri halal global.

Pada tahun 2020, Qatar adalah rakan dagang keenam terbesar Malaysia dan sumber import ketujuh di rantau Asia Barat.

Tahun lepas, jumlah perdagangan antara kedua-dua negara berjumlah RM2.10 bilion, dengan eksport Malaysia ke Qatar berjumlah RM1.13 bilion dan import pula bernilai RM0.97 bilion.

– Bernama

See author's posts


Berjaya ‘tebus’ semula kekalahan

JUARA… Skuad badminton negara meraikan kejayaan merangkul pingat emas selepas berjaya menewaskanIndia pada perlawanan akhir badminton campuran berkumpulan pada Sukan Komanwel Birmingham 2022 diDewan National Exhibition Centre(NEC), England semalam. • Foto BERNAMA

MISI akhirnya tercapai apabila pingat emas berpasukan campuran Sukan Komanwel kembali kepada Malaysia selepas skuad badminton campuran negara berjaya ‘menebus’ semula kekalahan 1-3 kepada India pada edisi Gold Coast 2018, sekali gus menumbangkan juara bertahan itu juga dengan kedudukan 3-1, pada perlawanan akhir Sukan Komanwel Birmingham 2022, semalam.

Bermain di National Exhibition Centre Hall Five yang hampir dipenuhi penonton, pemenang pingat gangsa Olimpik Tokyo 2020 Aaron Chia-Soh Wooi Yik memulakan kemenangan semalam dengan mengatasi pasangan beregu utama India, Satwiksairaj Rankireddy-Chirag Shetty.

Kedua-dua pemain yang menunjukkan permainan cemerlang pada set pertama, saling bersaingan dari mata pertama sehingga kedudukan 18-18, sebelum Aaron Chia-Wooi Yik memenanginya 21-18.

Set kedua menyaksikan Aaron-Wooi Yik terus mengawal perlawanan dengan mendahului lima mata pada 16-11, dengan serangan kencang yang sering menyebabkan pasangan India itu kehilangan mata, sehingga memberikan mata pertama Malaysia, selepas menang set kedua 21-15.

Goh Jin Wei yang turun pada perlawanan kedua pula layak mendapat pujian, kerana walaupun ketinggalan 1-8 kepada bekas juara dunia Pusarla V. Sidhu, pemain profesional negara itu berjaya menyamakan kedudukan 18-18, sebelum tewas 22-20.

Pada set kedua, Jin Wei terus memberikan persaingan sengit kepada Pusarla, sebelum tewas 17-21 dan membolehkan India menyamakan kedudukan 1-1.

Pemain perseorangan utama kebangsaan Ng Tze Yong kemudiannya membolehkan Malaysia mendahului semula pada perlawanan ketiga, selepas beliau menang perlawanan sengit tiga set ketika berhadapan bekas pemain nombor satu dunia Kidambi Srikanth.

Tze Yong berjaya mengatasi Srikanth pada set pertama 21-19, sebelum seperti hilang punca dan tewas mudah 21-6 pada set kedua.

Bagaimanapun set ketiga menyaksikan Tze Yong kembali ke gelanggang dengan lebih baik dan berjaya memberikan mata kedua kepada Malaysia dengan mengatasi Srikanth 21-16.

Membawa semangat kemenangan Tze Yong itu, pasangan beregu wanita negara Pearly Tan-M.Thinaah memastikan emas keempat bagi acara itu menjadi milik negara selepas edisi Melbourne 2006, New Delhi 2010 dan Glasgow 2014, dengan mengalahkan pasangan Treesa Jolly-Gayatri Gopichand Pullela, 21-18, 21-17.

Sebaik menang, Thinaah melompat kegembiraan, Pearly melutut pada ketika keseluruhan pasukan Malaysia menyerbu ke gelanggang bagi meraikan kemenangan buat negara.

Sementara itu, gangsa dimenangi Singapura yang mengalahkan pasukan tuan rumah 3-0.-Bernama

See author's posts


Acara ‘Online Boost Day’ tawar diskaun menarik

KUALA LUMPUR: Penyedia aplikasi e-dompet tempatan, Boost menawarkan ganjaran diskaun eksklusif sehingga 20 peratus merangkumi tawaran serta baucar pelbagai jenama menerusi program terbesarnya ‘Online Boost Day’ selama tiga hari yang berakhir esok.

Ketua Pegawai Eksekutifnya Mohd Khairil Abdullah berkata, Boost menawarkan lebih banyak ganjaran serta pulangan tunai sebagai cara untuk menggalakkan perbelanjaan merentasi perniagaan dalam talian tempatan yang sekali gus turut memberi impak positif terhadap mata pencarian ramai.

“Menerusi perbelanjaan transaksi tunggal minimum RM150, Boost akan memberi sehingga enam kali Boost Coins apabila pengguna berbelanja untuk rakan dagang talian Boost seperti Potboy dan HappyFresh.

“Bagi rakan lain seperti Malaysia Airlines, PichaEats, dahmakan dan GSC Online, pengguna masih boleh menikmati dua kali Boost Coins,” katanya dalam kenyataan hari ini.

Pengguna juga boleh mendapat manfaat ganjaran sehingga RM100 apabila membeli-belah dalam acara ‘Online Boost Day’ itu, katanya.

Selain itu, pengguna juga boleh menikmati kejutan ‘Online Boost Day Surprise Shake’ bernilai RM5 yang akan dikreditkan terus secara rambang ke dalam e-dompet rakan dagang yang menyertai acara tersebut. – Bernama

See author's posts


Syawal

Oleh: Elwee Fred

DARI tadi matanya melilau ke luar jendela. Jam di dinding dikerling berkali-kali. Kerutan di dahi tidak dapat menyembunyikan rasa gelisah di lubuk atma. Kain langsir baharu yang dibeli sempena Syawal yang menjelma menari gemalai seiring tiupan angin kampung yang cuba menyejukkan suasana. Loceng jam berbunyi tepat menyentakkan dua jiwa yang dilanda buncah. Jam di dinding menunjukkan jam 10 malam. Masa yang cukup lewat untuk kedua-dua pasangan itu. Wanita tua itu mengeluh perlahan. Kepalanya ditolehkan ke arah meja makan yang sudah tersedia juadah untuk hari esok. Masih lengkap berbalut plastik dan belum berbuka sama sekali kerana untuk anak-anaknya yang jauh di perantauan. Tapi yang dinanti tidak kunjung tiba. Tidak ada panggilan telefon mahupun mesej ringkas memberitahu keberadaannya. Hati ibu mana yang tidak sakit apabila anak seakan berpaling tadah daripadanya, mengutamakan tugas dunia daripada tugas hakiki seorang anak.

Lelaki tua itu mengatur langkah ke arah sang buah hati. Dia juga terkurung dalam penjara masalah yang tidak diketahui jalan keluarnya. Segala macam rasa bercampur menjadi satu. Kalau diproses perasaannya ketika ini, cukup untuk mengalahkan Secukup Rasa Adabi yang selalu digunakan oleh isterinya. Apakan daya, mungkin dia perlu melempar fakta itu ke alam nyata. Takut angan-angan setinggi langit, tapi jatuh semula ke dunia realiti. Reda dengan ketentuan yang diberikan. Dia juga rindu tapi tidak mungkin ditunjukkan kepada isterinya.

“Sudahlah tu, Ila. Mungkin, esok adalah tu. Malam dah terlalu lewat. Jangan kau kabutkan lagi malam yang sudah sedia gelap. Kesihatan kau tu penting juga. Mari kita sempatkan diri untuk pejamkan mata.”

Wanita tua itu mendongakkan kepala cuba menelaah raut wajah suaminya yang terkesan tenang. Wanita tua itu mengangguk membetulkan kata suaminya. Mungkin, esok balik juga anak-anaknya. Mungkin sahaja. Terlalu banyak mungkin sampai tidak ditemui yang betulnya. Di kampung itu hanya mereka berdua. Sebelum ini bertujuh. Dikurniakan 5 orang cahaya mata, 3 lelaki dan 2 perempuan. Yang sulung lelaki diikuti oleh anak perempuannya. Yang ketiga pula perempuan juga, kemudian lelaki dan si bongsu juga lelaki. Berkat usaha suaminya, semuanya berjaya menyarung topi ijazah. Orang kampung sentiasa memuji keluarga mereka sebab berjaya melahirkan anak kampung yang berpendidikan meskipun kedua-duanya tidak berpeluang menimba ilmu. Ada peluang pun, apakan daya tali timbanya putus di tengah-tengah. Sudah putus, dibiarkan begitu sahaja. Ibu bapa dahulu dan sekarang jauh bezanya. Kalau dahulu, kau bermain di hujung kampung balik kotor-kotor kau akan dimarah tapi mahu buat macam mana. Sudah kehidupan orang kampung seperti itu. Haus akan ilmu pada zaman dahulu tidak sama seperti zaman sekarang. Dulu-dulu kalau tahu menternak, berburu, memancing dan sebagainya, kau sudah cukup bijak dan dipandang tinggi dalam masyarakat. Asalkan kau tahu menyara hidup sendiri. Kaya dahulu dan kaya sekarang berbeza. Dahulu kaya itu apabila keluarga itu memiliki tanah yang banyak, kebun yang memberikan hasil, ternakan yang banyak dan rumah yang besar. Sekarang, kaya diukur pada tebal dan nipisnya dompet kecilmu atau seberapa banyak kad yang dipegang. Benarlah kata orang, yang putih belum tentu baik, yang hitam belum tentu buruk. Hidup berkerjaya inilah yang mencipta jurang antara mereka sehingga setahun boleh dikira berapa kali mereka menjejakkan kaki di rumah kampung itu. Daripada 5 orang, mungkin 3 atau 4 atau seorang sahaja. Itupun, datangnya pagi, pulangnya malam. Kadang-kadang, setakat melabuh punggung menghangatkan tangga rumah yang dingin kemudian kembali lagi ke kota sebab urusan kerja tidak berkesudahan. Bukan mahu mengeluh pada keadaan, tapi itulah realitinya. Anak-anak terkapai-kapai mencari duit yang datangnya lambat tapi perginya cepat.

Dalam kamar usang itu, masing-masing memasang mata ke siling. Pasangan tua itu tidak dapat melelapkan mata walau sepicing pun. Berkali-kali wanita tua itu memejamkan mata. Sama halnya dengan lelaki tua itu. Tetapi, masih sahaja tercelik. Kedudukan mereka sekejap ke kiri, sekejap ke kanan, sekejap ke hadapan. Resah dengan nasib bulan Syawal kali ini. Mata mereka mungkin tertutup tapi otak mereka pasti masih ligat berputar seiring dengan putaran kipas siling. Setiap bilah kipas yang berputar ditelusuri oleh mata layu itu. Matanya makin berat tetapi sel-sel otak tua masih berhubung ketika ini. Satu keluhan lemah dilepaskan wanita tua itu.

“Tidurlah, Ila. Tak baik tidur lewat sangat. Kau tu ada masalah jantung. Abang yakin, esok pulanglah mereka berlima itu. Kau jangan risaulah.” Perlahan suara lelaki tua itu menenangkan isterinya. Angin malam mula membelai langsir menunjukkan suasana malam akan mulai dingin. Bunyi alam sahut-sahutan tidak mampu menghilangkan rasa resah yang bertapak di lubuk atma.

“Ila bukan apa bang, anak-anak kawan Ila semua dah balik. Ada yang doktor, pun dah balik. Anak kita sibuk sangat macam dia yang jaga negara.” Siku diletakkan di atas kepala, rungsing dengan hatinya yang bergelora sejak tadi.

Lelaki tua itu mengeluh perlahan kemudian memusingkan badan membelakangi isterinya sebagai tanda ingin mengakhiri perbahasan tersebut. Kalau dijawabnya lagi, sampai esok tidak jumpa penamatnya. Wanita tua itu menoleh sekilas ke arah suaminya kemudian turut sama memusingkan badan membelakangi suaminya. Hari itu malam terasa sangat panjang seperti pagi enggan muncul lagi.

“Ila, telefon bunyi.” Jerit lelaki tua itu dari beranda rumah. Tangannya masih setia menjahit pukat yang koyak. Disusun elok-elok perangkap ikan dan ketam yang menjadi punca rezeki mereka selama ini. Hasil ketam dan ikan itu jugalah yang menghidupkan mereka sekeluarga. Ada hasil banyak, dijual kepada orang kampung. Kalau hasil sikit, dibahagikan pula kepada jiran terdekat. Di bawah kolong nasib, dia cuba mencari secebis remah untuk menghilangkan rasa dahaga dan lapar yang melanda. Orang susah memang macam itu. Asalkan dapat seringgit, sudah mampu melakar senyuman syukur ke hadrat ilahi. Teringat pula anaknya yang sulung. Kalau sudah bab-bab harga, memang anaknya yang sulung paling tegas.

“Abah, RM10 sekilo? Rugilah, Abah.” Marah anaknya yang sulung apabila mengetahui dia menjual ketam pada harga termurah bagi anaknya. Harga ketam di pasar pasti mencecah puluhan ringgit. Padahal, tidaklah segar sangat. Ada yang sudah memucat warna ketamnya sebab terlalu lama dalam peti ais. Ada yang berbau dan ada yang luarnya sahaja nampak besar, dalamnya kurus kering. Tetapi, harganya sangatlah mahal bagi golongan marhaen.

“Tak mengapa. Orang kampung. Bukan semua ada duit. Esok-esok mereka kaya, Abah naikkan 2 Ringgit.” Begitu sahaja jawapannya setiap hari. Si anak pula akan menyambut jawapan ayahnya dengan gelengan kecewa atau bebelan panjang yang membanding-bandingkan harga pasar dengan harga yang diberikannya. Dia tersenyum kecil apabila cebisan memori itu perlahan bertapak ke kepala tuanya. Mungkin sudah bercambah sebab hatinya mula meresapi memori itu. Mata tuanya juga mula membentuk kolam kecil yang bila-bila masa akan tumpah. Dia tersenyum dan menggeleng kepala perlahan, enggan melayan lintasan fikiran. Lehernya memanjang cuba mencuri tengok kelibat isterinya yang masih bercakap di talian telefon. Dahinya berkerut seribu. Arus modenisasi yang mengubah landskap kampung itu menjadikan rumahnya yang dahulu di hujung kampung, kini bersebelahan dengan jalan raya. Kenderaan pelbagai rupa dan bentuk bertali arus membelah kampungnya itu. Bunyi deruman enjin yang kuat itu memaksa kepala tuanya untuk menoleh dan melihat siapakah gerangan pembawa mesin empat roda itu. Lelaki tua itu menggeleng lemah kemudian memanjangkan lehernya lagi melihat kelibat isterinya. Masih bergayut di telefon.

“Abang, anak kita tak dapat balik. Kereta rosak, yang lain pula ada appointment penting, offshorelah apa entah.” Tiba-tiba wanita tua itu sudah duduk bersimpuh di samping suaminya. Suaranya tertahan-tahan tapi dia gagahi juga untuk bercerita. Bagaikan batu besar menimpa kerongkongnya ketika ini. Butir mutiara mula menghiasi tubir mata yang kuyu itu.

Lelaki tua itu terkejut dengan penampilan tiba-tiba daripada isterinya tetapi mula tertunduk mendengar penjelasan isterinya. Patutlah pagi ini kopinya terasa ada yang tidak kena. Pahit semacam sedangkan selama ini kopinya harum sahaja di inderanya. Rupanya lidahnya itu tidak sehaluan dengan hatinya. Kepala ditundukkan. Takut ego kelelakiannya terlihat oleh si isteri. Dia mengambil tuala kecil yang diikat di tepi kerusi kayu buatannya. Dibawa pula tuala itu ke arah wajah tuanya. Perlahan jari tuanya mengesat kedegilan air mata yang berpusu-pusu keluar dari tubir matanya.

“Apa boleh buatlah, Ila. Bukan mereka yang nak. Kita pasrahkan sahajalah. Raya bukan sekali.” Lelaki tua itu mengusap lembut bahu isterinya yang sudah menangis teresak-esak. Tapi getaran di suaranya tidak dapat disembunyikan. Air mata wanita tua itu dilap dengan penuh kasih sayang.

“Yalah, bang. Ila masuk dahulu. Takut Kuih Bahulu Ila, hangus.” Sambil mengelap sisa air mata, wanita tua itu menguatkan diri untuk meneruskan perjuangannya di dapur. Bibirnya cuba melengkung memberikan senyuman termanis kepada suaminya. Tidak ingin garis sedih menghiasi wajahnya. Sudah masak banyak-banyak. Bak kata pepatah, alang-alang menyeluk pekasam, biar sampai ke pangkal lengan. Alang-alang sudah masak, teruskan. Niatnya ingin makan bersama anak-anak. Nampaknya raya berdua lagilah kali ini. Gumam hati kecilnya.

“Samad, anak engkau tak balik?” sapa satu suara yang cukup dikenali oleh lelaki tua itu. Dia tidak perlu menoleh. Dia tahu gerangan suara itu. Tangannya pantas mencapai perangkap ketam yang putus talinya. Melayan sebabak drama hatinya yang gundah-gulana mungkin akan menjadi batu penghalang untuknya bergembira di hari lebaran. Tapi mampukah dia bergembira? Rumah kecil itu terasa besar sebab tidak ada keriuhan anak-anaknya yang akan berebut-rebut mendapatkan perhatian isterinya, Ila. Kalau tidak berebutkan Kuih Bahulu, mesti berebutkan tema baju tahun itu. Yang perempuan mahukan merah jambu, yang lelaki pula mahukan biru. Kalau tidak diikutkan kedua-duanya, habis periuk dan sudip dijadikan senjata oleh mereka. Maka, terjadilah perang keluarga antara periuk dan sudip bersama bunyi meriam teriakan dari isterinya. Sekali lagi lelaki tua itu terkikik perlahan.

“Nampak gayanya, macam itulah. Apa nak buat. Sibuk katanya. Yang perempuan tu pula, kereta rosak. Nak buat macam mana lagi.” Selamba lelaki tua itu menjawab. Tangannya sudah beralih ke arah jaring ikan yang koyak di tepi sambil sesekali mencapai kopi hitam pekat dengan kadar gula 0 peratus di tepinya. Kurangkan manis dalam minuman, lebihkan manis dalam senyuman.

“Ila, bawakan abang kopi. Yang tadi dah habis.” Jerit lelaki tua itu dari luar rumah.

“Itulah engkau. Anak semua kerja tetapi tak pernah nak ada masa dengan ibu bapa sendiri. Kau tengok anak aku. Kerja memang kerja tapi balik juga. Siap belikan aku sofa baharu lagi. Kalau kau sunyi sangat tu rumah aku ni terbuka. Aku tak adalah jahat sangat nak biarkan kau orang berdua sahaja raya.” Kata-kata itu selamba tetapi cukup pedas bagi siapa-siapa yang mendengarnya. Isterinya yang baharu sahaja melabuh duduk di sebelah suaminya itu menahan diri daripada mengeluarkan kata-kata tidak sepatutnya di hari lebaran. Hatinya panas tapi ditahan juga.

Petang itu, pasangan itu meluangkan masa di hadapan televisyen. Tapi hati dan fikiran mereka jauh menerawang ke tempat lain. Hanya manusia dalam televisyen sahaja yang bersuara sejak tadi. Jiran-jiran sebelah ada yang sudah bingit dengan teriakan cucu cicit mereka. Ada juga yang mengambil kesempatan untuk memasang lagu raya ketika ini. Lain lagi yang siap sedia dengan bunga api mereka. Ada juga yang melayan lagu sendu dengan suara tercekik mereka. Baju sedondon yang sudah siap bergosok dibiarkan tersangkut di hujung almari. Tidak ada keinginan mereka untuk menyarungkan baju tersebut. Padahal tema mereka tahun ini dipilih oleh anak perempuan mereka. Teh O yang berkepul-kepul asapnya tadi perlahan-lahan mulai menghilang tanda minuman panas itu bertukar ke minuman sejuk. Keropok yang disediakan di atas meja terbiar begitu sahaja. Mungkin sudah bertukar lemau sebab terbiar dari tadi. Kek krim yang dipotong kecil juga sudah lunyai hiasannya. Sekejap lagi mungkin akan menjadi syurga bagi semut-semut. Lelaki tua itu menghembuskan nafas lelah perlahan.

Tanpa dipinta, wanita tua itu mula mengemas meja di hadapan mereka. Tidak ada gunanya menjamah makanan yang terhidang di hadapan mereka ketika ini. Yang manis mungkin akan terasa pahit, yang masin terasa tawar. Sedih dengan kenyataan mereka sekali lagi beraya berdua sahaja. Sudah 3 kali mereka beraya berdua. Sebelum ini dia dapat memahami. Keadaan pandemik COVID-19 yang melanda dunia menghalang anak-anaknya untuk balik ke pangkuan keluarga. Tapi sekarang ini, bila semuanya sudah terbuka, anak-anak pula yang menutup jalannya. Hujung baju dibawa ke arah mata. Air mata yang menitis perlahan melalui tulang pipi yang timbul itu dikesat kasar. Sedih dan kecewa bercampur dalam satu perasaan.

Tangannya ligat mengangkat gelas-gelas kaca dan pinggan mangkuk yang diletakkan di atas meja tadi. Tanpa sengaja, sikunya tersenggol mangkuk kaca di sebelahnya. Mangkuk itu hancur berderai sama seperti hatinya ketika ini. Lelaki tua itu menjauhkan isterinya daripada bekas mangkuk pecah itu.

“Abang, anak kita dah tak sayang kita?” Itulah soalan pertama yang keluar dari bibir wanita tua itu. Lelaki tua itu berhenti mengelap dan melarikan pandangannya ke arah isterinya yang duduk bersimpuh di ruang tamu itu. Dia kemudian menghembus nafas perlahan. Isterinya kalau sudah macam ini susah untuk dia pujuk.

“Bukanlah. Kau janganlah fikir macam itu. Kan dia orang dah cakap. Bukan tanpa sebab. Raya ada sebulan. Kau jangan fikirkan sangat.” Begitu sahaja jawapan lelaki tua itu. Tetapi, isterinya masih lagi menangis. Basah lencun hujung baju kurungnya dijadikan tisu untuk mengelap air matanya. Wanita tua itu menggagahkan diri menuju ke arah dapur untuk menyiapkan makan malam mereka. Betul kata suaminya, raya ada sebulan. Mungkin hari ini dan hari esok anak-anaknya tak dapat balik. Hari lain pun masih boleh raya. Lelaki tua itu mengeluh lemah. Angin isterinya sukar diteka. Sekarang ini mungkin ke Timur, lepas ini ke Barat pula.  Habis dijelajah dunia ini. Biarlah asalkan isterinya baik-baik sahaja sekarang. Bekas mangkuk kaca yang pecah itu dibalut dalam surat khabar kemudian ditatang menuju ke luar rumah. Niatnya ingin membuang gumpalan kaca itu ke tong sampah kitar semula yang disediakan di hujung kampung.

Langkah kakinya terhenti di anak tangga pertama. Surat khabar di tangannya terhempas begitu sahaja. Kaca mata yang digantungkan pada saku baju Melayunya digapai dan dipasangkan ke matanya. Dilap berkali-kali kaca matanya. Takut dengan apa yang dilihat olehnya di hadapan ketika ini.

“Assalamualaikum, Abah.” Sapa wanita muda itu dengan penuh lemah-lembut.

“Abah nak ke mana? Nampak macam terburu-buru. Gaduh dengan Umilah tu.” Suara garau lelaki pula kali ini.

“Selamat Hari Raya, Abah.”

Air matanya perlahan turun membelah pipi tirus milik lelaki tua itu. Dibuka kaca matanya kemudian diselitkan semula ke saku baju Melayunya. Si isteri yang terkejut dengan bunyi barang jatuh dari luar rumah bergegas menuju ke luar rumah. Lengan baju kurung yang disinsing separuh bersama skarf kepala yang sudah tidak menentu kedudukannya gegas diatur. Langkah kakinya terkocoh-kocoh, risau dengan keadaan suaminya.

“Kenapa ni ab…” Wanita tua itu tidak meneruskan lagi ucapannya. Dia kaku di anak tangga pertama sama seperti suaminya.

“Ila, kan aku dah cakap. Anak kita balik. Kau tak mahu percaya aku. Ini dia orang berlima ada depan mata kita bedua.” Lelaki tua itu berlari memeluk anak lelakinya. Tidak ketinggalan anak perempuannya turut dipeluk erat. Meluahkan rasa rindu yang meluap-luap. Wanita tua itu duduk bersimpuh di atas tangga dan menutup wajahnya menggunakan tangannya. Hujung lengan baju kurung yang disinsing tadi ditarik semula untuk mengelap air matanya yang jatuh deras ke kawasan tulang pipinya. Langkah pantas diambil oleh adik-beradik itu untuk menyambut Umi mereka yang sudah terduduk di atas tangga.

“Kau orang memang jahat. Umi dan Abah ingat kau orang langsung tak dapat balik.” Marah wanita tua itu. Luahan geram itu disambut dengan gelak ketawa oleh adik-beradik itu. Dipeluk sayang wanita tua itu.

“Alah Umi, janganlah marah. Tu, marah dengan Angah. Angah yang rancang semua ini. Bukan salah kita orang. Kita orang ikutkan sahaja.” Selamba bongsu itu menyalahkan kakak tengahnya.

“Eh aku pula. Tu, Alang yang mula semua. Angah tak ada kena-mengena.” Sahut anak ketiga itu pula. Mulalah perdebatan mulut antara si murai dengan si gagak itu. Yang satu tak mahu kalah, yang satu tak mahu mengaku. Memang padanlah murai dengan gagak. Kalau tidak dileraikan, memang sampai malam dua orang becok itu bergaduh.

“Sudah-sudah.” Itu suara anak sulung mereka. Kalau sudah si anak sulung menggunakan kuasa vetonya, satu rumah akan diam. Macam sekarang. Terus diam dua orang itu selepas mendengar nada tinggi dari suara garau abangnya. Jangan dibawa main abang mereka. Kalau kau tidak mahu hiasan cop selipar Jepun di muka.

“Ibu masak eh? Bau bawang.” Gelak anak kedua mereka selepas meleraikan pelukan ibunya. Wanita tua itu sudah ingin merajuk menuju ke dapur sebelum ditarik semula oleh adik-beradik itu. Mereka gelak ketawa di tangga itu. Begitu juga lelaki tua itu yang sudah menitikkan air mata terhibur dengan gelagat isterinya yang manja mengalahkan anak bongsu mereka. Adik-beradik itu berusaha mencairkan semula Umi mereka yang sudah terlanjur merajuk. Macam-macam disuakan. Ada yang bagi hadiah coklat ditolak. Ada yang bagi duit pun ditolak. Ada yang bagi baju baharu pun ditolak. Mahu dihulurkan pelukan barulah dia mulai melembut. Satu keluarga itu tertawa di tangga rumah yang menjadi saksi bisu kepada keharmonian keluarga itu sebelum mereka sekeluarga masuk ke dalam rumah.

Siang pada hari ini dilalui dengan gelap, tetapi malamnya menjadi lebih cerah. Mungkin ini tandanya manusia perlu bersabar. Buang yang keruh, ambil yang jernih. Begitulah kehidupan seharian itu mengajar mereka untuk tidak mudah melatah. Rasa sedih yang bertapak dalam ruang rumah itu, mulai sirna fragmen demi fragmen dan digantikan suasana gembira dengan kehadiran anak-anaknya.

“Umi, Kuih Bahulu Angah mana?” teriak anak tengahnya itu. Membuyarkan lamunannya sebentar tadi. “Itu aku punyalah.” Si bongsu pula kali ini teriak dari dalam ruang dapur. Mulutnya penuh dengan Kuih Bahulu. Mulalah perdebatan antara kedua-dua anaknya itu. Satu ruang tamu gegak-gempita dengan tawa mendengar perdebatan anak-anaknya itu yang tidak padan dengan umur. Wanita tua itu menggeleng lemah.

See author's posts


Pekasam ikan Sultan enak disaji dengan nasi panas

Pekasam ialah sejenis makanan peram tradisi yang terkenal dalam kalangan masyarakat Borneo khususnya kaum peribumi di Sarawak.

Kebiasaannya, pekasam atau jeruk ini diperbuat daripada daging dan ikan.

Bagi masyarakat peribumi di negeri ini, pekasam merupakan satu cara mengekalkan makanan dengan menggunakan garam untuk proses penyimpanan makanan supaya mampu bertahan lebih lama.

Untuk itu, garam menjadi bahan utama digunakan untuk memerap ikan atau daging bagi mengukuhkan struktur daging atau ikan agar lebih pejal.

Kini pekasam menjadi produk makanan tradisional yang mampu setanding serta mendapat permintaan tinggi di pasaran tempatan.

Antara pekasam yang kian mendapat permintaan tinggi dan menjadi kegemaran ramai ialah pekasam Ikan Sultan

IKAN SULTAN

Ikan Sultan atau juga dikenali sebagai Ikan Jelawat merupakan ikan pemangsa air tawar.

Dalam Bahasa latin, ikan ini dikenali sebagai Leptobarbus Hoevenii dan merupakan sejenis ikan bersirip.

PROSES PEKASAM IKAN

Proses penyediaan bermula dengan ikan yang disiang dan dibersihkan terlebih dahulu sebelum diperap bersama ketulan garam kasar.

Ini dilakukan dengan tujuan untuk memastikan ikan sebati dengan garam tersebut.

Ikan yang telah diperap itu kemudiannya akan disalut dengan serbuk beras yang telah di goreng dan dikisar sebelum diteruskan diperap lagi selama lebih kurang dua minggu.

Menurut Sima Kanyan, 25, ikan sultan hendaklah dicuci terlebih dahulu sebelum ianya ditoskan.

“Lepas ditoskan campur isi ikan akan dicampur dengan gula pasir dengan menyuruh isinya”

“Ini untuk memastikan pekasam ikan tidak terlalu lembut atau pecah bila di masak,” katanya.

Kemudiannya, ikan tersebut akan dicampurkan pula dengan garam mengikut keperluan dan citarasa.

“Kalau boleh masin sedikit dan ikut citarasa sendiri dan pastikan ikan tersebut digaulkan,” katanya.

BAHAN DIPERLUKAN

Menurut beliau, antara bahan tambahan yang diperlukan untuk membuat pekasam adalah beras yang goreng dalam kuali tanpa guna minyak.

“Jumlah berat pula adalah mengikut keperluan dengan bergantung kepada jumlah atau banyaknya isi ikan,” katanya.

Tambahnya, beras tersebut juga hendaklah di goreng sehingga warna beras tersebut bertukar kekuningan dan betukar aromanya seperti bau beras hangus.

“Sekiranya dah kuning angkatkan supaya beras tersebut sejuk untuk memudahkannya ditumbok sehingga hancur,” katanya.

Sehubungan itu, beliau memaklumkan bahawa salah satu lagi bahan yang digunakannya untuk merendam ikan tersebut ialah dengan menggunakan air beras.

“Lepas itu, barulah ikan tersebut diperap dan dibiarkan di dalam bekas yang bersih bagi memastikan pekasam tersebut berkualiti,” katanya.

Tambah beliau, ada juga yang menggaul ikan sultan tersebut dengan menggunakan hirisan daun kepayang.

KESIMPULAN

Ternyata, membuat pekasam ikan sultan memerlukan kreativiti yang tinggi untuk menghasilkan rasa yang menyelerakan.

Pastinya, ikan sultan yang telah siap menjalani kesemua proses tersebut sedia untuk dihidangkan dan amat menyelerakan dimakan bersama nasi yang masih panas atau sejuk.

Pekasam ikan ini juga diharumkan dengan limau dan cili padi serta dimasak bermasa bunga kantan.

Oleh Ellie Edward

See author's posts


Khazanah Nasional sedia laksanakan perancangan strategik

KUALA LUMPUR: Perdana Menteri Datuk Seri Ismail Sabri Yaakob (gambar) melahirkan keyakinan terhadap pelaksanaan perancangan strategik dana kekayaan berdaulat Malaysia – Khazanah Nasional Bhd pada masa hadapan terutamanya dengan pelancaran inisiatif Memajukan Malaysia.

“Meskipun Khazanah tidak menjangkakan perniagaan sektor-sektor utama seperti penerbangan dan pelancongan akan mencatatkan pemulihan sebelum tahun 2023, saya yakin Khazanah berupaya mengatasinya dengan pantas dan dapat memastikan perniagaan kekal mampan dalam tempoh jangka panjang.

“Saya gembira kerana prestasi keseluruhan Khazanah pada tahun kewangan 2021 adalah baik meskipun berdepan dengan kekangan akibat pelaksanaan Perintah Kawalan Pergerakan (PKP) dan juga berkurangnya aktiviti ekonomi di peringkat global,” kata Ismail Sabri yang juga  pengerusi Khazanah menerusi perutusannya yang terkandung dalam Laporan Khazanah 2021 yang dikeluarkan Isnin.

Beliau menambah betapa pentingnya hubungan kukuh dan peranan pihak berkepentingan dalam membolehkan Khazanah mencapai pertumbuhan yang mampan semasa pandemik Covid-19.

“Saling kebergantungan organisasi dan ekosistem mereka yang bertambah penting apabila berlakunya pandemik, telah dibuktikan melalui hasil yang diraih daripada kerjasama pelbagai pihak berkepentingan,” katanya.

Sementara itu Pengarah Urusan Datuk Amirul Feisal Wan Zahir dalam laporan itu berkata Memajukan Malaysia adalah tema yang mentakrifkan strategi Khazanah secara lebih komprehensif tentang cara ia menangani isu dan cabaran yang dihadapi oleh pemegang kepentingan utamanya iaitu kerajaan, sektor swasta dan komuniti.

Beliau menjelaskan syarikat menyasarkan untuk memacu dan memangkin bidang pertumbuhan baharu untuk menjadikan Malaysia lebih berdaya tahan dan berdaya saing melalui Dana Impak, dengan komitmen RM6 bilion untuk sektor pemangkin.

“Inisiatif ini akan mempunyai komitmen kewangan khusus untuk diselaraskan dengan agenda negara dan akan dipandu oleh sasaran hasil yang ditetapkan seperti meningkatkan pendapatan isi rumah, menambah baik pelbagai inisiatif sosioekonomi, dan menggalakkan penglibatan sektor swasta,” katanya.

Amirul Feisal berkata Khazanah juga akan mengukuhkan peranannya sebagai peserta korporat yang aktif dan terus menjadi pelabur global untuk mengembangkan portfolio sambil mencari peluang untuk memudahkan aliran pengetahuan, rangkaian dan peluang pelaburan ke Malaysia.

“Menerusi pelaburan kami di luar negara, kami juga telah membina hubungan yang kukuh untuk Khazanah dan Malaysia, yang sekali gus telah meningkatkan reputasi Malaysia sebagai sebuah negara progresif yang mengambil bahagian secara bermakna dalam ekonomi global dan komuniti pelaburan,” katanya.

Menerusi Memajukan Malaysia, Khazanah akan terus komited membina kapasiti dan komuniti berdaya yang bertujuan untuk meningkatkan penciptaan nilai kemasyarakatan yang akan memberi manfaat kepada semua rakyat Malaysia.

“Inisiatif-inisiatif ini akan ditentukan berdasarkan landskap masyarakat semasa dan akan dilakukan sama ada secara langsung atau menerusi entiti kami seperti Yayasan Hasanah, Khazanah Research Institute, Taman Tugu, dan Yayasan Khazanah,” kata beliau.

Pada 2021, Khazanah terus mengembangkan nilai portfolionya dengan nilai aset bersih meningkat kepada RM86 bilion daripada RM79 bilion pada 2020 bersamaan kadar pertumbuhan terkumpul tahunan (CAGR) sebanyak 5.8 peratus sejak tahun 2004.

Khazanah telah mencatat keuntungan daripada operasi sebanyak RM670 juta berbanding RM2.9 bilion pada tahun 2020. Penyusutan keuntungan ini disebabkan bantuan kewangan berterusan yang disalurkan kepada syarikat syarikat dalam sektor penerbangan dan pelancongan miliknya yang berdepan dengan cabaran akibat pandemik Covid-19.

Khazanah telah mengisytiharkan dividen berjumlah RM2 bilion untuk menyokong usaha kerajaan dalam menangani pandemik itu.

– Bernama

See author's posts


PKPD: Anggota ATM memakai kelengkapan ‘serius’

KUALA LUMPUR: Anggota
Angkatan Tentera Malaysia (ATM) yang bertugas di kawasan yang diisytiharkan
sebagai kawasan Perintah Kawalan Pergerakan Diperketatkan (PKPD) diarahkan
untuk memakai kelengkapan ‘serius’ dalam menjalankan tugas.

Panglima ATM, Jen Tan
Sri Affendi Buang berkata, kelengkapan berkenaan  termasuk pemakaian
helmet dan penggunaan senjata dalam memastikan keselamatan anggota di barisan
hadapan.

“Sebenarnya
anggota ATM yang bertugas di kawasan PKPD memang diarahkan untuk memakai combat
helmet bagi keadaan tertentu dalam mengetatkan kawalan.

“Anggota yang
membuat pengawasan ini mesti dilengkapi peralatan yang lebih serius termasuk
membawa masuk senjata,” katanya kepada pemberita selepas membuat tinjauan
di Pasar Borong Kuala Lumpur di sini semalam.

Beliau berkata
demikian bagi mengulas dakwaan yang tular di media sosial Jumaat lepas mengenai
anggota tentera memakai helmet untuk elak air kencing warga asing di kawasan
PKPD iaitu di Selangor Mansion.

Affendi berkata,
pemakaian kelengkapan anggota yang ‘serius’ itu bagi memastikan keselamatan
anggota selain memberi kesedaran kepada orang ramai yang masih ingkar dengan
Perintah Kawalan Pergerakan yang dilaksanakan kerajaan.

Jumaat lepas Ketua
Polis Kuala Lumpur Datuk Seri Mazlan Lazim menerima laporan berhubung perbuatan
segelintir penghuni Selangor Mansion yang membaling objek seperti botol,
bungkusan sampah serta pasu bunga terhadap anggota tentera yang bertugas
memasang ‘concertina wire’ di kawasan itu.

Beliau bagaimanapun
dilaporkan berkata, tiada sebarang laporan polis diterima berkenaan kejadian
anggota tentera dibaling dengan air kencing warga asing.

Terdahulu, Affendi bersama
Mazlan  meninjau keadaan di
sekitar Pasar Borong Kuala Lumpur dan mendapati kadar pematuhan PKP amat baik
di kawasan itu. – BERNAMA

See author's posts


TAMATKAN ‘JENAYAH’ • Gesaan dibuat selepas mahkamah Israel mengeluarkan perintah agar sebuah sekolah milik rakyat Palestin di Tebing Barat dimusnahkan

BANDARAYA GAZA: Kumpulan Hamas pada Sabtu menggesa Israel menghentikan semua perbuatan ‘jenayah’ dilakukan rejim itu di wilayah yang diduduki.

Gesaan itu dibuat selepas mahkamah Israel pada Rabu mengeluarkan perintah agar sebuah sekolah milik rakyat Palestin di Tebing Barat dimusnahkan, lapor Agensi Anadolu.

Sekolah itu terletak di Kawasan C di Tebing Barat yang berada di bawah kawalan penuh Israel dan mewakili 61 peratus daripada wilayah yang diduduki.

“Israel mengabaikan norma antarabangsa, laporan dan undang-undang yang memberi tanggungjawab dan hak kepada pertubuhan kemanusiaan untuk bertindak menghentikan keganasan Israel,” kata jurucakap Hamas Hazem Qassem dalam satu kenyataan.

Beliau berkata peningkatan keganasan yang dilakukan Israel “tidak akan memberikan keabsahan kepada Israel atau berjaya menghapuskan identiti Palestin.”

Pada minggu lalu serangan udara Israel di Semenanjung Gaza telah mengorbankan 49 orang termasuk 17 kanak-kanak dan mencederakan 360 yang lain, menurut Kementerian Kesihatan Palestin. Serangan itu terhenti di bawah persetujuan gencatan senjata dan Mesir bertindak sebagai perantara. – Bernama

See author's posts


MySmart Wilayah 2030 dilancarkan

PUTRAJAYA: Rangka tindakan Bandar Pintar Wilayah Persekutuan (MySmart Wilayah 2030) dilancarkan semalam  bertujuan merangka dan memandu arah perancangan dan pembangunan bandar pintar melalui penerapan teknologi digital di Wilayah Persekutuan.

Menteri Wilayah Persekutuan Tan Sri Annuar Musa berkata MySmart Wilayah 2030 itu menggariskan 25 dasar, 76 tindakan, 118 indikator dan 25 Petunjuk Prestasi Utama (KPI) melibatkan agensi di bawah Kementerian Wilayah Persekutuan (KWP).

Dasar-dasar yang digariskan meliputi tujuh komponen utama iaitu smart governance, smart economy, smart living, smart environment, smart people, smart mobility dan smart infrastructure, katanya.

“MySmart Wilayah 2030 ini memberi fokus untuk meningkatkan kualiti hidup melalui penggunaan teknologi dan pelaksanaan inisiatif pintar seterusnya mewujudkan masyarakat pintar melalui digitalisasi, inovasi dan nilai moral yang baik,” katanya, kepada pemberita selepas melancarkan MySmart Wilayah 2030, di sini semalam.

MySmart Wilayah 2030 itu juga akan dijadikan panduan kepada semua pihak untuk bekerjasama dengan jabatan dan agensi di bawah KWP dalam melaksanakan inisiatif bandar pintar melalui penerapan Revolusi Industri 4.0, Internet benda (IoT), data raya, kecerdasan buatan (Ai) serta teknologi 5G, katanya.

Annuar berkata, cabaran yang dihadapi di setiap Wilayah Persekutuan adalah berbeza seperti Kuala Lumpur misalnya dijangka menghadapi peningkatan kadar pertumbuhan penduduk daripada 1,910,600 orang pada 2020 kepada 2,254,000 orang pada 2040.

Annuar berkata, MySmart Wilayah 2030 sememangnya dirangka bagi membolehkan kebajikan dan kesejahteraan warga Wilayah Persekutuan daripada aspek keselamatan, pendidikan, kesihatan, alam sekitar yang bersih dan komuniti pintar terus terbela.

Dari segi pendidikan, MySmart Wilayah 2030 dapat membantu meningkatkan keupayaan platform pembelajaran secara pintar dan interaktif seperti digital classroom dan digital library, katanya.

Dari aspek keselamatan pula, rakyat akan dapat menikmati kehidupan bandar yang selamat dengan peningkatan instrumen seperti CCTV, butang cemas, pusat arahan dan Pencegahan Jenayah Menerusi Reka Bentuk Persekitaran (CPTED), katanya.

— Bernama

See author's posts


Inisiatif tambahan beri kelegaan kepada PKS

HENRY
B SIYU

MUKAH: Pakej Ransangan Ekonomi Rakyat (PRIHATIN) oleh Perdana Menteri, Tan Sri Muhyiddin Yassin dianggap sebagai yang terbaik untuk semua rakyat.

Menurut pengusaha kedai pencetakan di bandar ini Millenium Creative Solutions, Norazryna Abdul Rahman, ia menunjukkan betapa prihatinnya beliau terhadap kebajikan rakyat jelata.

“Ia adalah terbaik untuk semua rakyat. Kita tidak malu kepada dunia.Kalau kita tinjau di beberapa negara lain, rakyat mereka tidaklah senasib kita. Kita mesti banyak bersyukur dengan limpahan rezeki yang ada,” ujarnya.

Menyentuh mengenai pakej bantuan `Prihatin Tambahan’  yang diumumkan baru-baru ini dan menunjukkan peningkatan RM7.9 billion daripada RM5.9 kepada RM13.8 billion,katanya, adalah sesuatu yang amat menggembirakan bagi mereka selaku usahawan PKS.

“Saya selaku penguasa tempatan dalam bidang percetakan (Millennium Creative Solutions) di Mukah amat mengalukan inisiatif kerajaan ini, dan ia telah memberi kelegaan kepada kami semua,” kata dialagi.

Justeru, dengan secara terbuka Norazryna menyatakan beliau layak untuk mendapat subsidi upah yang termaktub dalam Prihatin Tambahan itu.

“Millennium Creative Solutions layak menerima subsidi upah sebanyak RM1,200 bagi setiap pekerja selama 3-6 bulan. We are very happy. We have no word to say! “cried my staff with joy upon hearing this initiative” Kami sangat gembira, tak ada perkataan yang boleh diungkapkan, teriakan kegembiraan staf-staf saya apabila mendengar inisiatif ini,tambah dia dengan penuh kesyukuran.

Di bawah inisiatif tambahan itu, semua syarikat dengan pekerja tempatan yang bergaji RM4,000 dan kebawah akan menerima bantuan subsidi upah tertakluk dengan tahap gaji.

Justeru, dia memberi penghargai kepada pimpinan Perdana Menteri dan Ketua Menteri Sarawak, Datuk Patinggi Abang Johari Tun Openg yang mengutamakan kebajikan rakyat semasa negeri dan negara dilanda krisis sekarang.

“Kerajaan baru di bawah pimpinan YAB Perdana Menteri yang baru dan kerajaan negeri dibawah pimpinan YAB Ketua Menteri Sarawak adalah satu gandingan yang mantap, terutama sekali dalam menyelesaikan masalah rakyat dan harapan kita seterusnya semestinya gejala Covid-19 ini akan berakhir dengan secepat mungkin,” ujarnya lagi.

See author's posts


Ekonomi Singapura susut 12.6 peratus

SINGAPURA: Ekonomi Singapura susut 12.6 peratus pada suku kedua 2020 berikutan langkah-langkah Pemutus Litar (CB) dan permintaan luaran yang lemah dalam persekitaran ekonomi global yang merosot disebabkan pandemik Covid-19.Dalam mengeluarkan perangkaan awal, Kementerian Perdagangan dan Industri (MTI) republik itu berkata langkah-langkah yang dilaksanakan selama lapan minggu dari 7 April, adalah termasuk menggantung perkhidmatan bukan penting dan menutup kebanyakan premis tempat kerja.

Sementara itu, pada asas tahunan bermusim diselaraskan suku ke suku, ekonomi susut 41.2 peratus pada suku kedua, katanya.Perangkaan awal Keluaran Dalam Negara Kasar (KDNK) pada suku kedua 2020 dikira sebahagian besarnya daripada data dalam tempoh dua bulan pertama suku tahun itu – April dan Mei 2020 -.

Ia menjadi petunjuk awal kepada pertumbuhan KDNK pada suku tahun itu dan tertakluk kepada semakan semula apabila data yang lebih komprehensif didapati.- Bernama

See author's posts


Pasaran getah ditutup bercampur-campur

KUALA LUMPUR: Kadar antara bank jangka pendek ditutup stabil semalam susulan operasi Bank Negara Malaysia (BNM) untuk menyerap lebihan mudah tunai daripada sistem kewangan.

Mudah tunai dalam sistem konvensional berkurangan kepada RM32.51 bilion daripada RM35.25 bilion pagi semalam, manakala dalam sistem Islam, ia susut kepada RM11.26 bilion daripada RM17.72 bilion.

Terdahulu, BNM menjalankan tiga tender pasaran wang konvensional dan satu tender lelongan pelbagai kematangan Islam Qard (iRMA).

BNM menyemak semula tender semalaman konvensional kepada RM31.7 bilion daripada RM31.3 bilion.

Pada 4.00 petang semalam, BNM melaksanakan tender pasaran wang konvensional bernilai RM31.7 bilion dan tender pasaran wang Murabahah sebanyak RM11.3 bilion, kedua-duanya untuk wang satu hari.

Purata kadar faedah semalaman Islam berada pada 1.73 peratus, manakala kadar satu, dua dan tiga minggu masing-masing pada 1.78 peratus, 1.81 peratus dan 1.85 peratus.- Bernama

See author's posts


FGV komited dukung standard tenaga kerja

KUALA LUMPUR: FGV Holdings Bhd kecewa dengan tindakan Jabatan Kastam dan Perlindungan Sempadan (CBP) Amerika Syarikat (AS) yang melarang kemasukan minyak sawit dan produk keluaran FGV, entitinya serta usaha sama syarikat berkenaan atas dakwaan membabitkan kerahan tenaga kerja paksa.

Semalam, pihak CBP mengarahkan Perintah Penahanan Pelepasan (WRO) berkuat kuasa 30 September 2020 dikenakan terhadap produk FGV atas alasan berdasarkan maklumat siasatan selama setahun mengenai berlakunya kerahan tenaga paksa serta kebimbangan membabitkan khidmat kanak-kanak.

Dalam kenyataan semalam, FGV sebaliknya menegaskan bahawa ia telah mengambil langkah konkrit sejak beberapa tahun lepas yang memaparkan komitmen menghormati hak asasi manusia serta mendukung standard tenaga kerja yang diamalkan.

“Malah, kami merupakan syarikat yang turut menyertai Persatuan Tenaga Kerja Saksama (FLA) berpejabat di Washington dan pada masa ini melaksanakan pelan tindakan jangka panjang komprehensif dan jangka panjang mengikut hubungan kami dengan FLA yang merangkumi beberapa inisiatif untuk memperkukuh pelbagai aspek amalan-amalan tenaga kerja kami,” katanya.

Pelan tindakan FGV bagi 2020 yang telah dilaksanakan secara rasmi pada 31 Mac 2020 juga merupakan hasil perundingan dengan FLA dan pelbagai pihak berkepentingan termasuk pertubuhan sivil.

“Di sebalik cabaran akibat pandemik Covid-19 yang menyebabkan FGV terpaksa menyusun semula keutamaan bagi memastikan langkah yang perlu diambil untuk mengekang dan memerangi penularan Covid-19, FGV kekal komited untuk melaksanakan pelan tindakan itu.

“FGV juga percaya kemajuan konkrit telah dicatatkan sejak enam bulan lepas susulan pelaksanaannya yang bermula pada April 2020,” katanya.

Malah, FGV juga yakin ia berada di landasan tepat untuk mencapai tindakan yang sepatutnya selesai menjelang akhir tahun ini.

Dalam pada itu, FGV akan terus melakukan libat urus dengan CBP untuk membersihkan namanya dan berazam melaksanakan komitmen untuk menghormati hak asasi manusia serta mendukung standard-standard tenaga kerja.

Sementara itu dalam perkembangan lain, saham-saham FGV telah susut sebanyak 6.95 peratus hari ini, susulan laporan membabitkan tindakan CBP tersebut.

Pada 10.11 pagi semalam, saham FGV rugi lapan sen kepada RM1.07 dengan 14.04 juta saham saling berpindah tangan.

Sewaktu dagangan dibuka pagi ini, saham itu diniagakan pada RM1.13 berbanding RM1.15 apabila ditutup semalam.

See author's posts